Subsidi 2022 terbesar dalam sejarah bagi ringankan beban rakyat, kata MOF

Unjuran perbelanjaan subsidi kepenggunaan yang berjumlah RM77.3 bilion setakat ini bagi 2022 adalah jumlah subsidi tertinggi di dalam sejarah yang pernah ditanggung oleh mana-mana kerajaan, kata Tengku Datuk Seri Zafrul Tengku Aziz.

Menteri Kewangan itu berkata berkata unjuran subsidi kepenggunaan ini meliputi petrol, diesel dan gas petroleum cecair (LPG) (RM37.3 bilion); minyak masak (RM4 bilion); tepung dan elektrik bagi mengurangkan kos sara hidup rakyat, serta bil subsidi (RM9.7 bilion), tidak termasuk bantuan kebajikan lain, lapor Bernama.

Unjuran subsidi untuk 2022 itu adalah jika harga bersubsidi serta harga pasaran minyak, arang batu dan komoditi lain kekal pada paras semasa, katanya.

“Apabila ditambah dengan bantuan-bantuan lain seperti Bantuan Kebajikan Masyarakat termasuk Bantuan Keluarga Malaysia (BKM) (RM11.7 bilion) dan lain-lain subsidi (RM14.6 bilion), jumlah keseluruhan subsidi setakat ini adalah RM77.3 bilion bagi 2022,” katanya dalam kenyataan pada Sabtu.

Beliau berkata ini juga mengambil kira pengumuman kerajaan baru-baru ini mengenai bantuan tunai tambahan RM630 juta yang meningkatkan jumlah BKM Fasa 2 bagi golongan berpendapatan rendah kepada RM1.74 bilion mulai 27 Jun, 2022.

Selain itu, subsidi elektrik bernilai RM5.8 bilion untuk separuh tahun kedua bagi memastikan tiada kenaikan tarif elektrik mulai 1 Julai, 2022 turut diambil kira, katanya.

Tengku Zafrul berkata kerajaan peka terhadap kenaikan harga komoditi dan kadar inflasi ekoran gangguan kepada rantaian bekalan global dan konflik Ukraine-Rusia, yang telah mengakibatkan impak kenaikan harga barangan asas ke atas kebanyakan negara di seluruh dunia, termasuk Malaysia.

Sehubungan itu, subsidi kerajaan bertujuan menampung kos sara hidup rakyat, katanya.

Beliau berkata kerajaan juga ingin memaklumkan bahawa subsidi menyeluruh yang meliputi petrol, diesel, air dan elektrik juga memberi manfaat yang besar kepada golongan M40 dan T20.

“Kementerian Kewangan akan terus memantau faktor-faktor luaran yang boleh memberi impak negatif kepada situasi ekonomi domestik bagi memastikan kos sara hidup rakyat terkawal,” katanya.


Kempen PRN guna media rasmi, KKMM akan bincang dengan kerajaan Sarawak

Kementerian Komunikasi dan Multimedia (KKMM) akan berbincang dengan Kerajaan Negeri Sarawak bagi mendapatkan input sama ada wujud keperluan untuk calon Pilihan Raya Negeri (PRN) ke-12 negeri itu berkempen menerusi saluran televisyen dan radio rasmi kerajaan.

Menterinya Tan Sri Annuar Musa berkata buat masa ini pihaknya sudah mengguna pakai konsep berkenaan dalam PRN Melaka lepas dan sedang dalam proses post mortem, lapor Bernama.

“Sarawak unik dan berbeza dari Melaka, jadi kita akan rujuk kerajaan negeri, tengok apa yang sesuai apa patut, yang penting apa diperlukan untuk memberikan pendedahan kepada calon-calon (PRN Sarawak).

“Secara konsep boleh dilaksanakan, tapi saya perlu berbincang dengan kerajaan negeri,” katanya selepas merasmikan Pusat Ekonomi Digital Keluarga Malaysia (PEDi) di Kampung Selalang, di sini hari ini.

Sebelum ini Annuar berkata parti-parti kerajaan lebih bersikap terbuka dalam menghadapi PRN Melaka dengan memberi ruang sama rata kepada semua parti termasuk parti lawan dalam kempen, dan kerajaan juga membenarkan Radio Televisyen Malaysia (RTM) menyiarkan poster serta biodata calon yang bertanding pada PRN Melaka lepas.

Suruhanjaya Pilihan Raya (SPR) menetapkan 18 Dis depan sebagai tarikh pengundian PRN Sarawak manakala hari penamaan pada 6 Dis.


Azalina mahu PM tukar Peguam Negara, ingatkan UMNO dah insaf: Radzi

Nampaknya kekalahan pada pilihan raya umum ke-14 (PRU-14) lalu tidak menginsafkan UMNO apabila kembali kepada sikap lama mereka, kata Datuk Dr Radzi Jidin.

Naib Presiden Bersatu itu mempertikaikan kenyataan Penasihat Undang-Undang Perdana Menteri (PM), Datuk Seri Azalina Othman Said semalam yang membangkitkan berhubung isu penukaran Peguam Negara (AG) semasa berucap atas pentas Taklimat Khas yang dipanggil Presiden UMNO, Datuk Seri Ahmad Zahid Hamidi.

“Kenyataan Datuk Seri Azalina, itulah kalau nak kenal, itulah UMNO.

“Jadi kita ingat UMNO ni dah insaf bila kalah dalam PRU-14 selepas beliau mendapat peluang ingatkan sudah insaf,” katanya semasa satu sidang media selepas program Hari Terbuka Pejabat Pendidikan Daerah Hulu Langat hari ini.

Jelasnya lagi, ia secara tidak langsung menunjukkan UMNO akan mengambil pendekatan untuk buat sesuka hati sekiranya dapat menjadi kerajaan secara dominan.

“Jadi nak menjawab balik soalan itulah hakikatnya bahawa mereka ingin menunjukkan, UMNO nak tunjukkan sudah jadi Perdana Menteri ambillah kuasa ini tukarlah siapa nak tukar. Itulah pendekatannya,” katanya lagi.

Menurut Radzi, ia berbeza pendekatan yang diambil semasa kerajaan Perikatan Nasional (PN) mentadbir sebelum ini apabila penjawat awam dihormati tanggungjawab mereka tanpa sebarang gangguan.

“Dan pada waktu pemerintahan Perikatan Nasional selama hampir dua tahun, jika kita tanya pegawai-pegawai awam, kakitangan awam, pegawai-pegawai tinggi kerajaan boleh tanya, mana yang paling harmoni sekali dengan kakitangan awam.

“Yang menghormati tugas dan tanggungjawab kakitangan awam. Yang menghormati bidang kuasa kakitangan awam yang ingin melihat bahawa kakitangan awam ini dapat bergerak bersama-sama dengan kepimpinan kerajaan dengan begitu harmoni,” katanya lagi.

Paling ketara adalah semasa UMNO dan Barisan Nasional (BN) menjadi kerajaan, rakyat boleh melihat sendiri apabila penjawat awam terpaksa naik turun mahkamah terpaksa menjadi saksi kepada salahguna kuasa yang dilakukan oleh kerajaan terdahulu, kata Radzi lagi.

“Jika kita lihat akhir-akhir ini banyak ya ramai yang terpaksa datang ke mahkamah menjawab.

“Sedangkan perkara ini tak perlu dilaksanakan sekiranya setiap perkara di kemungkinan itu dibuat dengan penuh tertib dalam konteks tatacara perlaksanaannya,” ujarnya lagi.

Semalam, Azalina membidas bosnya, Datuk Seri Ismail Sabri Yaakob, berhubung pelantikan AG.

Bercakap pada taklimat khas UMNO di Pusat Dagangan Dunia di ibu negara Azalina berkata di bahagian lain dunia, seorang Perdana akan melantik “orangnya sendiri” untuk menjadi AG.

“Di mana-mana negara, sesiapa yang menjadi Perdana Menteri akan memilih orangnya sendiri untuk menjadi AG.

“Saya sudah menjadi ketua bahagian UMNO lebih 20 tahun. Sudah tentu setiausaha bahagian adalah orang saya sendiri, begitu juga ketua penerangan kerana saya melantik mereka,” kata Azalina.


Azalina cemar nama baik institusi perundangan negara, kata PN Selangor

Ahli Parlimen Pengerang Datuk Seri Azalina Othman Said dibidas kerana mencemarkan nama baik sistem perundangan negara kerana cadangannya untuk menukar Peguam Negara pada Sabtu.

Perikatan Nasional (PN) Selangor menyifatkan Azalina sebagai Penasihat Khas Undang-Undang kepada Perdana Menteri tidak sewajarnya membuat desakan tersebut kerana ia dilihat UMNO cuba mencampuri badan perundangan negara bagi membolehkan mereka melakukan sesuka hati.

“Mengikut perkara bidang kuasa dan tugas Peguam Negara diperuntukkan dalam fasal (1) Perkara 145 Perlembagaan Persekutuan, bahawa bidang kuasa perlantikan Peguam Negara adalah hak mutlak bidang kuasa Yang di-Pertuan Agong untuk melantik seorang yang layak menjadi Peguam Negara atas nasihat Perdana Menteri.

“Adakah selama lebih 60 tahun UMNO memerintah negara adakah peguam negara bertindak mengikut di bawah telunjuk UMNO? Jika sekira berlaku sedemikian, maka rosaklah sistem kehakiman negara.

“Akibatnya akan berlaku banyak kemusnahan kepada negara dalam pelbagai sektor termasuk ekonomi. Malah boleh mengakibatkan pelabur- pelabur asing tidak yakin untuk melabur di Malaysia kerana pencabulan hak kebebasan sistem perundangan dan kehakiman negara,” kata Ketua Penerangannya, Mohd Shukor Mustaffa.

Mohd Shukor juga menekankan sepatutnya institusi perundangan negara perlu bebas daripada campur tangan politik dan kenyataan Azalina itu secara tidak langsung menunjukkan betapa UMNO jika boleh mahu menguasai institusi kehakiman dan peguam negara demi kepentingan sendiri.

“Saya ingin menegaskan UMNO seharusnya menerima hakikat bahawa sebarang keputusan daripada Ketua Hakim Negara adalah dengan penuh hormat mengikut proses perundangan sewajarnya.

“Saya juga ingin menekankan bahawa bidang kuasa Mahkamah, Polis Diraja Malaysia (PDRM), Suruhanjaya Pencegah Rasuah Malaysia (SPRM), harus bebas dari kuasa-kuasa politik demi kepercayaan dan kesejahteraan rakyat.

“Di dalam kes DS Najib Razak, mahkamah telah memberi beliau banyak kelebihan, walaupun didapati bersalah namun mahkamah masih memberi penangguhan hukuman sehingga keputusan rayuan diputuskan. Perkara ini tidak berlaku kepada rakyat biasa, Najib bebas pergi kemana-mana selama empat tahun sehinggakan beliau mampu untuk pergi berkempen didalam berberapa Pilihanraya Negeri sebelum ini maka bagi saya, wajar jika Mahkamah tidak membenarkan membuat sebarang penangguhan lagi.

“Nasihat saya kepada YAB Perdana Menteri tidak perlu tunduk kepada mana-mana pihak yang mendesak untuk menukar Peguam Negara, Jika berlaku desakan Perdana Menteri harus buat laporan Polis dan mendakwa pihak tersebut kerana cubaan campur tangan dalam urusan badan Kehakiman,” katanya.


Pfizer: Kaedah untuk remaja 12 tahun ke atas diputuskan minggu ini

Jawatankuasa Akses Jaminan Bekalan Vaksin Covid-19 (JKJAV) akan menentukan kaedah penggunaan vaksin Pfizer kepada remaja berusia 12 tahun ke atas, minggu ini.

Menteri Penyelaras Program Imunisasi Covid-19 Kebangsaan (PICK), Khairy Jamaluddin berkata keputusan itu akan dibuat pada mesyuarat JKJAV yang dipengerusikannya bersama Menteri Kesihatan, Datuk Seri Dr Adham Baba.

“JKJAV akan memutuskan kaedah penggunaan vaksin Pfizer untuk golongan remaja berdasarkan nasihat dan syor yang akan dibuat Jawatankuasa Kumpulan Kerja Pakar.

“Segala maklumat lanjut akan diumumkan dalam masa terdekat,” katanya pada sidang media PICK di Putrajaya, hari ini.

Sementara itu beliau berkata, kerajaan juga akan mempertimbang pemberian CanSino – vaksin dos tunggal – kepada pelarian yang berada di negara ini.

Keputusan penggunaan vaksin itu bagi memudahkan dan mempercepat program imunisasi di negara ini selain kesukaran untuk mengenal pasti jumlah sebenar pelarian di negara ini.

“Vaksin CanSino yang akan diperoleh Julai nanti, hanya memerlukan satu dos. Jadi kita akan bagi mereka (pelarian) vaksin berkenaan,” katanya.


Tajuddin sokong Ismail Sabri jadi PM, beri amaran jangan main-main

Sokongan padu diberikan Ahli Parlimen Pasir Salak Datuk Seri Tajuddin Abdul Rahman kepada Datuk Seri Ismail Sabri Yaakob untuk dikekalkan sebagai Perdana Menteri (PM) selepas pilihan raya umum ke-15 (PRU-15) nanti.

Tajuddin yang juga Ketua UMNO Bahagian Pasir Salak itu mempertahankan Ismail Sabri sebagai calon PM walaupun terdapat pihak tertentu yang menyerang dengan menuduhnya lembik dan tidak layak untuk menjadi ketua kerajaan negara.

“Saya tetap setia dan menyokong Yang Amat Berhormat Perdana Menteri, meskipun ada sesetengah kata itu ini termasuk beliau lembik sedangkan dalam tempoh tidak sampai setahun menjadi Perdana Menteri, macam-macam beliau buat.

“Selaku wakil rakyat, selagi saya bergelar ketua atau tidak, kita di Pasir Salak, saya akan memberi jaminan untuk memberi sokongan padu untuk beliau (Ismail) menjadi Perdana Menteri,” katanya dipetik laporan media hari ini.

Tajuddin berkata demikian semasa program Kenduri Rakyat sempena Karnival Jelajah Aspirasi Keluarga Malaysia (JAKM) Negeri Perak, di Litar Dato’ Sagor, Kampung Gajah hari ini.

Sementara itu, Tajuddin juga memberi amaran kepada pihak yang memandang rendah terhadap keupayaannya, malah boleh mengumpulkan banyak penyokong.

“Perhimpunan Muafakat Nasional, Melayu Bangkit dan himpunan menolak Konvensyen Antarabangsa Mengenai Penghapusan Segala Bentuk Diskriminasi Kaum (ICERD), itu semua kerja saya, lawan tetap lawan,” katanya.

Minggu lalu, Tajuddin yang juga bekas Ahli Majlis (MT) UMNO yang baharu sahaja disingkirkan oleh Presiden UMNO Datuk Seri Ahmad Zahid Hamidi mendedahkan mengenai surat akuan bersumpah (SD) menyokong Ketua Pembangkang Datuk Seri Anwar Ibrahim sebagai calon PM.

Tajuddin juga mendedahkan laungan pemimpin UMNO bahawa ‘No DAP No Anwar’ adalah satu pembohongan sebaliknya Zahid adalah antara yang menandatangani SD menyokong Anwar menjadi PM.

Beliau juga mengakui menjadi salah seorang yang diminta menandatangani SD itu.

Tajuddin juga mendesak agar Zahid meletak jawatan sebagai Presiden kerana menjadi liabiliti kepada parti disebabkan kes mahkamah yang dihadapinya.

Spekulasi bertiup kencang Tajuddin berkemungkinan berdepan tindakan disiplin susulan kritikannya terhadap Zahid baru-baru ini.


Zionis Israel bina 3,144 unit kediaman baharu di Tebing Barat

Rejim Zionis Israel pada Rabu meluluskan pembinaan ribuan unit kediaman baharu di wilayah diduduki secara haram di Tebing Barat, lapor media tempatan hari ini.

Majlis Perancangan Tertinggi rejim pengganas itu memberi kebenaran kepada kerajaan mendirikan 3,144 unit kediaman baharu di Tebing Barat dan Baitulmaqdis Timur, lapor rangkaian Perbadanan Penyiaran Israel (IBCN)

Langkah itu yang pertama dibuat kerajaan pimpinan Perdana Menteri Naftali Bennett bagi membina kediaman di tanah rakyat Palestin yang diduduki secara haram.

Minggu lalu, kerajaan rejim Israel mengeluarkan tender bagi pembinaan 1,300 unit rumah yang diluluskan ketika kerajaan dipimpin Benjamin Netanyahu.

Selasa lalu, Jabatan Negara Amerika Syarikat (AS) memandang berat rancangan rejim Zionis untuk membangunkan kawasan perumahan baharu, termasuk jauh ke wilayah Tebing Barat.

“Kami membantah sekeras-kerasnya perluasan kawasan diduduki, yang bercanggah dengan usaha mengurangkan ketegangan dan memastikan semua pihak bertenang,” kata jurucakap Jabatan Negara, Ned Price.

Laman sesawang Israel, Walla, turut melaporkan Setiausaha Negara AS, Anthony Blinken membantah rancangan pembukaan kawasan penempatan baharu rejim di wilayah Palestin.

Rejim Israel dan Palestin menganggarkan terdapat kira-kira 650,000 pendatang di kawasan penempatan Tebing Barat, termasuk wilayah diduduki di Baitulmaqdis.

Undang-undang antarabangsa menetapkan Tebing Barat dan Baitulmaqdis Timur adalah wilayah yang diduduki secara haram oleh rejim Israel dan menyifatkan semua penempatan Yahudi dan kegiatan mereka di situ adalah haram. – Agensi


Jalan TAR tutup kepada trafik setiap Ahad, galak berjalan kaki

Dewan Bandaraya Kuala Lumpur (DBKL) bercadang menutup Jalan Tuanku Abdul Rahman yang lebih dikenali sebagai Jalan TAR kepada lalu lintas pada setiap Ahad mulai 28 September.

Timbalan Menteri Wilayah Persekutuan Datuk Seri Jalaluddin Alias berkata ini bagi menggalakkan budaya berjalan kaki dalam kalangan warga kota dan DBKL sedang mengadakan sesi perbincangan dengan pihak di kawasan terjejas bagi membolehkan penutupan jalan itu direalisasikan.

“Kita mahu tutup Jalan TAR dari simpang Jalan Esfahan sehingga Jalan Tun Perak dari 6 pagi hingga tengah malam bagi menggalakkan budaya berjalan dalam kalangan orang ramai,” katanya pada sesi soal jawab di Dewan Negara hari ini (11 Ogos).

Beliau berkata demikian sebagai menjawab soalan Senator Datuk Dr Dominic Lau Hoe Chai berhubung usaha menaik taraf infrastruktur pejalan kaki di Kuala Lumpur dan budaya ‘sanggup berjalan kaki’ dalam kalangan warga kota.

Jalaluddin berkata pelbagai program akan dirancang untuk dilaksanakan sepanjang penutupan jalan itu termasuk persembahan buskers, seni kreatif dan program sukan tradisional, lapor Bernama.

Beliau berkata DBKL juga sedang mengkaji rancangan untuk melakukan perkara sama dari persimpangan Jalan Pudu sehingga persimpangan Jalan Bukit Bintang.

Mengenai projek menaik taraf infrastruktur pejalan kaki, Jalaluddin berkata sebanyak 23 kawasan telah dikenal pasti.

“Projek-projek ini sedang dirancang supaya mempunyai rangkaian yang lengkap dan apabila siap, akan memberi imej baharu atau penjenamaan semula kepada kawasan terbabit dan secara tidak langsung boleh dijadikan tarikan pelancong,” katanya.

Menjawab soalan tambahan Senator Datuk Seri Zurainah Musa mengenai langkah yang diambil DBKL bagi memastikan keselamatan pejalan kaki, Jalaluddin berkata kira-kira 5,000 kamera litar tertutup (CCTV) telah dipasang di seluruh Bandaraya Kuala Lumpur, dengan 2,062 daripadanya tertumpu kepada pejalan kaki. laluan pejalan kaki, selain 250 pegawai penguat kuasa menjalankan rondaan dari semasa ke semasa.

“Jangan risau, keselamatan anda terjamin. Galakkan budaya berjalan kaki,” katanya.


WHO nasihat ambil langkah segera bendung penularan cacar monyet

Pertubuhan Kesihatan Sedunia (WHO) menggesa semua negara mengambil langkah segera membendung penularan cacar monyet dan berkongsi data mengenai simpanan vaksin mereka.

“Kami fikir jika kami melaksanakan langkah yang betul sekarang, kami mungkin boleh membendungnya dengan mudah,” Pengarah Tindakan Bahaya Penyakit Berjangkit WHO, Sylvie Briand.

Cacar monyet adalah jangkitan virus yang biasanya ringan yang endemik di bahagian barat dan tengah Afrika, namun kini mula merebak di beberapa negara Eropah, termasuk Amerika Syarikat (AS).

Ia merebak terutamanya melalui hubungan rapat dan jarang dilihat di bahagian lain di dunia. Itulah sebabnya kemunculan kes baru-baru ini di Eropah, AS dan kawasan lain telah mencetuskan penggera amaran.

Setakat ini, terdapat kira-kira 300 kes yang disahkan atau disyaki di sekitar 20 negara di mana virus itu tidak tersebar sebelum ini.

“Kami berpendapat bahawa keutamaan pada masa ini adalah cuba membendung penularan ini di negara bukan endemik,” kata Briand pada taklimat teknikal untuk negara anggota.

Langkah-langkah yang diperlukan termasuk pengesanan awal dan pengasingan kes dan pengesanan kontak, tambahnya.

Negara anggota juga harus berkongsi maklumat tentang simpanan vaksin cacar generasi pertama yang juga boleh berkesan terhadap cacar monyet, kata Briand.

“Kami tidak tahu dengan tepat jumlah dos yang tersedia di dunia dan oleh itu kami menggalakkan negara-negara untuk datang ke WHO dan memberitahu kami apakah dan berapa simpanan mereka,” katanya.

Pada masa ini, pegawai WHO tidak mencadangkan vaksinasi besar-besaran, tetapi dilakukan secara bersasar terhadap kontak rapat.

“Penyiasatan kes, pengesanan kenalan, pengasingan di rumah akan menjadi pertaruhan terbaik anda,” kata Rosamund Lewis, ketua sekretariat cacar WHO yang merupakan sebahagian daripada Program Kecemasan WHO. – Agensi


Gaji minimum: Majikan dakwa berdepan kos tambahan RM111b

Majikan dijangka membayar kos tambahan sebanyak RM9.25 bilion sebulan atau RM111 bilion setahun untuk pekerja sebaik sahaja undang-undang pekerjaan baharu dilaksanakan tahun depan, kata Presiden Persekutuan Majikan Malaysia (MEF), Datuk Syed Hussain Syed Husman.

Dalam temu bual dengan Utusan, MEF mendakwa kenaikan kos secara mendadak akan membebankan majikan dan beliau bimbang ramai majikan akan memberhentikan pekerja bagi mengelak daripada gulung tikar.

Beliau juga mendakwa majikan terpaksa menanggung bebanan ‘besar’ secara mendadak terutamanya dari segi kos membayar kenaikan gaji, bayaran kerja lebih masa dan faedah-faedah lain yang ditambah baik dalam pindaan Akta Kerja 1955.

“Pindaan Akta Kerja 1955 sepatutnya dilaksanakan secara berperingkat untuk membolehkan majikan membuat persiapan menanggung kenaikan kos operasi.

“Pelaksanaan berperingkat membolehkan peningkatan kos diserap dalam jangka masa yang lebih panjang dan bukan secara mendadak,” katanya dipetik sebagai berkata.

Menurutnya pada tahun ini sahaja majikan sudah dibebani dengan pelaksanaan gaji minimum antara 25 peratus sehingga 36 peratus bermula Mei lalu dengan majikan menanggung kos keseluruhan kira-kira RM4 bilion untuk tahun ini sahaja.

Anggaran tersebut, kata Syed Hussain adalah jumlah semua kos yang perlu sekiranya akta tersebut dilaksanakan dengan segera.

Pada 21 Disember lepas, Menteri Sumber Manusia, V. Sivakumar dilaporkan berkata, Akta Kerja 1955 (Pindaan) 2022 yang ditangguhkan pelaksanaannya sebelum ini akan mula berkuat kuasa 1 Januari depan.

Beliau berkata, penguatkuasaan mulai tahun depan perlu dilaksanakan walaupun pihak industri meminta penangguhan dilanjutkan.

Menurutnya ini kerana undang-undang itu diluluskan di Parlimen dan sebahagian besarnya daripada pindaan itu adalah berdasarkan kepada Konvensyen Pertubuhan Buruh Antarabangsa (ILO) dan perkara itu sebagai jaminan kepada pekerja.

Mengulas lanjut, Syed Hussain berkata, MEF mencadangkan kerajaan meneliti semula pelaksanaan pindaan yang dilihat memberi cabaran hebat kepada majikan.

Menurut beliau, pindaan tersebut sepatutnya dilakukan menjurus kepada keputusan ‘menang menang’ antara pekerja dan majikan supaya ia dapat meningkatkan produktiviti dan daya saing yang lebih baik terutamanya di peringkat antarabangsa.

“Pada masa ini, kebanyakan majikan masih bergelut dengan masalah aliran tunai terutamanya perniagaan perusahaan mikro, kecil dan sedhana (PMKS).

“Kebanyakan majikan juga masih cuba memulihkan perniagaan masing-masing akibat Covid-19, banjir besar dan ketidaktentuan geopolitik antarabangsa.

“Apatah lagi 2023 diramalkan sebagai tahun yang sukar dan majikan seharusnya dibantu untuk memampankan perniagaan mereka serta membantu menstabilkan pasaran buruh negara,” katanya.

Dalam pada itu, Pengarah Eksekutif Persatuan Pemilik Hotel Malaysia (MAHO), Shaharuddin M. Saaid berkata, pindaan pelaksanaan Akta Pekerja perlu ditangguhkan dengan mengambil kira keadaan semasa terutamanya sektor ekonomi yang belum pulih sepenuhnya.

Beliau berkata, ini kerana pindaan itu akan menyebabkan kenaikan kos operasi perniagaan dalam keadaan kekurangan pekerja.

“Kita tak mampu menanggung kos. Apabila dipinda waktu bekerja dari 45 jam seminggu kepada 48 jam seminggu, apa yang menjadi masalah adalah dari segi kakitangan hotel yang berkurangan. Jadi ia akan menyebabkan keperluan kakitangan bekerja lebih masa, maknanya kos penggajian kepada kakitangan bertambah,” katanya.

Justeru, beliau berharap kerajaan mempertimbangkan penangguhan pelaksanaan akta tersebut ke satu masa yang lebih mengizinkan.

“Sektor hotel dan pelancongan belum pulih, kita jangkakan pemulihan berlaku penghujung 2023 atau pada 2024.ji-majikan


Wanita punca beberapa premis di Ipoh tutup dikuarantin di KL

Seorang wanita warga China pemegang visa Malaysia My Second Home (MM2H) yang dikatakan menyebabkan beberapa premis di Ipoh ditutup setelah dia disahkan positif Covid-19, kini sedang dikuarantin di ibu negara.

Memetik laporan Bernama hari ini, Ketua Polis Daerah Ipoh, Asisten Komisioner Asmadi Abdul Aziz berkata, semakan mendapati wanita itu juga bukan seorang model seperti dikatakan tetapi merupakan peniaga.

Katanya, wanita itu memiliki permit rentas negeri yang dikeluarkan oleh sebuah balai polis di Kuala Lumpur untuk tujuan rasmi ke Ipoh dari 9 April hingga hari ini namun telah menjalani ujian PCR di sebuah pusat perubatan swasta di Ipoh pada 10 April dan menerima keputusan positif Covid-19 keesokannya.

“Sebaik sahaja menerima keputusan ujian, beliau telah pulang ke rumahnya di Kuala Lumpur tanpa singgah di tempat lain dan secara proaktif menghubungi Kementerian Kesihatan (KKM) mengenai keputusan positif Covid-19 dan kini berada di bawah perintah kuarantin,” katanya.

Asmadi berkata, kes disiasat oleh Kementerian Kesihatan di Kuala Lumpur dan hingga kini Pejabat Kesihatan Daerah (PKD) Kinta tidak menerima makluman berkaitan kontak kepada wanita itu di Ipoh serta tiada kes melibatkan pesakit positif COVID-19 untuk dikaitkan dengannya.

Bagaimanapun, katanya premis-premis yang pernah dilanggani oleh wanita berkenaan telah dilawati oleh PKD Kinta dan dihubungi untuk pihak syarikat menjalankan sanitasi masing-masing.

“Siasatan masih dijalankan oleh pihak KKM dan tindakan ke atasnya berpandu fakta kes yang sebenar sama ada wujud kesalahan,” katanya.

Terdahulu, akhbar tempatan berbahasa Cina melaporkan wanita itu menerusi laman Instagramnya membuat permohonan maaf kerana tidak menjalani proses kuarantin sebelum disahkan positif Covid-19.

Wanita itu yang dikatakan berasal dari China dan bekerja di Malaysia telah pulang ke Ipoh selepas pulang dari tempat lain pada 9 April dan menjalani ujian saringan Covid-19 apabila dikatakan ada membuat kontak rapat dengan individu dijangkiti Covid-19 namun tidak menjalani kuarantin kendiri.


Cadangan buka sempadan diputus bersama kementerian bertanggungjawab

Cadangan Majlis Pemulihan Negara (MPN) mengenai pembukaan semula sempadan dibuat hasil persetujuan bersama dan bukannya keputusan sendiri, kata Pengerusinya Tan Sri Muhyiddin Yassin.

Bekas Perdana Menteri itu berkata cadangan tersebut telah dipersetujui secara bersama oleh ahli-ahli majlis berkenaan dalam mesyuarat MPN yang dipengerusikan beliau, baru-baru ini, menurut laporan Bernama.

Muhyiddin berkata pembukaan sempadan itu amat penting bagi merancakkan kembali ekonomi negara terutamanya sektor perniagaan dan pelancongan.

Justeru, beliau berharap agar Perdana Menteri Datuk Seri Ismail Sabri Yaakob bersetuju dengan cadangan majlis itu untuk membuka semula sempadan negara seawal 1 Mac ini.

“’Please’ (tolong) PM (perdana menteri), MPN sudah cadang dan saya bukan buat keputusan pandai-pandai. Dalam mesyuarat ada Menteri Kesihatan, (ditanya) kena kuarantin wajib, beliau kata tak payah, ada Jabatan Imigresen, (ditanya) bila boleh buka, boleh buka 1 Mac.

“Maka, kita buat keputusan atas nama MPN supaya kerajaan boleh ambil tindakan segera buka sempadan,” katanya ketika berucap pada majlis Resepsi Tahun Baharu Cina Perikatan Nasional di Pontian malam tadi.

Turut hadir, Presiden Gerakan yang juga Ahli Dewan Negara Senator Datuk Dominic Lau Hoe Chai dan Menteri Kanan Perdagangan Antarabangsa dan Industri Datuk Seri Mohamed Azmin Ali yang juga Ketua Penerangan PN.

Awal Februari lepas, MPN mengesyorkan kerajaan membuka sepenuhnya sempadan negara seawal 1 Mac ini, namun cadangan itu belum dibincangkan di peringkat Kabinet.

Semalam, Mohamed Azmin berkata Kementerian Kesihatan dijangka mengemukakan cadangan mengenai pelaksanaan dan prosedur operasi standard (SOP) pembukaan sempadan kepada jemaah menteri dalam masa terdekat, sebelum memutuskan tarikh pembukaannya.


Dos penggalak beri perlindungan terhadap Omicron: Kajian Britain

Satu kajian dunia nyata bagaimana dua dos vaksin Covid-19 mampu melawan ancaman Omicron, menunjukkan penurunan ketara perlindungan terhadap kes bergejala yang disebabkan varian baharu dan pantas merebak itu.

Tetapi kajian yang diterbitkan oleh saintis kerajaan Britain pada 10 Disember lalu, juga menunjukkan bahawa dos penggalak memberikan pertahanan yang cukup besar terhadap Omicron.

Saintis berkenaan turut memberi pendapat lengkap berkaitan betapa cepatnya varian Omicron boleh merebak dalam populasi yang telah lengkap divaksinasi, seperti di England, namun memberi amaran varian itu boleh mengatasi Delta pada pertengahan Disember dan, sekiranya tiada sebarang langkah berjaga-jaga diambil ia akan menyebabkan kes Covid-19 meningkat.

Amaran tersebut diperkuatkan oleh kajian pemodelan komputer di England semalam, yang menunjukkan, walaupun dalam populasi yang mempunyai tahap imuniti yang tinggi, Omicron boleh mengganggu kehidupan dan membebankan hospital dengan ketara.

Bagaimanapun, kumpulan saintis berkenaan memberi amaran bahawa unjuran tersebut boleh berubah setelah mereka mengetahui lebih lanjut berhubung kadar keterukan jangkitan Omicron.

Melalui kajian yang disiarkan itu jelas membuktikan tahap perlindungan semakin berkurangan selepas empat bulan dos kedua vaksin jenis Pfizer-BioNTech disuntik, iaitu kira-kira 35 peratus dalam mencegah jangkitan gejala teruk disebabkan Omicron, serta penurunan ketara dalam melawan jangkitan varian Delta.

Bagaimanapun, kajian juga mendapati dos penggalak Pfizer-BioNTech mampu meningkatkan keberkesanan perlindungan sehingga ke tahap hampir 75 peratus.

Dua dos vaksin AstraZeneca pula dilihat tidak menawarkan perlindungan terhadap jangkitan yang disebabkan oleh Omicron beberapa bulan selepas vaksinasi.

Tetapi bagi penerima tersebut, dos Pfizer-BioNTech memberi perlindungan tambahan yang besar – meningkatkan keberkesanan terhadap varian Omicron kepada 71 peratus.

Namun, pengarang kajian itu berkata mereka menjangkakan bahawa vaksin akan kekal sebagai benteng terhadap kemasukan ke hospital dan kematian, jika bukan jangkitan yang disebabkan oleh Omicron.

Saintis juga memberi amaran bahawa walaupun kes akibat varian baharu itu sangat sedikit dikesan di Britain, namun masih terlalu awal untuk mengetahui dengan lebih tepat akan keberkesanan vaksin Covid-19 terhadapnya.

Kajian itu diterbitkan bersama dengan penemuan baharu tentang betapa cepatnya varian itu mampu merebak.

Menurut Agensi Keselamatan Kesihatan Britain, jika seseorang itu dijangkiti varian Omicron, kadar kebolehjangkitannya adalah tiga kali ganda lebih daripada mereka yang dijangkiti Delta untuk menyebarkan virus itu kepada orang lain.

Penyelidik kesihatan awam di Imperial College London, Profesor Neil Ferguson memberitahu keupayaan Omicron untuk mengelak pertahanan imun badan menyumbang sebahagian besar kelebihannya, berbanding daripada varian lain.

Tetapi permodelan komputer oleh pasukan penyelidiknya juga mencadangkan bahawa Omicron lebih mudah menular daripada Delta, iaitu pada tahap kira-kira 25 peratus hingga 50 peratus.

“Saya fikir terdapat sejumlah besar imun yang selamat,” kata Prof Ferguson, merujuk kepada keupayaan virus untuk mengelak pertahanan badan.

“Tetapi hakikatnya ia juga lebih mudah menular berbanding Delta.”

Sebelum ini, Pertubuhan Kesihatan Sedunia (WHO) memaklumkan bahawa beberapa bukti menunjukkan varian Omicron menyebabkan gejala yang lebih ringan daripada Delta, tetapi masih terlalu awal untuk memastikannya. – Agensi


UMNO tak fikir panjang mahu adakan PRU tahun ini: Hamzah

UMNO sepatutnya berfikir lebih panjang sebelum membuat keputusan untuk membubarkan Parlimen dan mengadakan Pilihan Raya Umum Ke-15 (PRU-15), kata Setiausaha Agung Bersatu Datuk Seri Hamzah Zainudin.

Menurutnya UMNO perlu peka bahawa kerajaan yang ada hari ini bukan diterajui sebuah parti dominan, sebaliknya terdiri daripada pelbagai parti politik.

Untuk rekod Kerajaan Malaysia yang ada hari ini adalah gabungan Perikatan Nasional (PN) dan Barisan Nasional (BN) serta beberapa parti dari Sabah serta Sarawak.

“Jadi kena fikir panjanglah. Kadang-kadang UMNO tidak berfikir panjang dan ini masalah. Saya pula fikirkan kepentingan rakyat kerana segala apa yang kita lakukan adalah untuk kepentingan rakyat.

“Visi kita adalah untuk memastikan negara kita menjadi antara terbaik di dunia yang mana pelancong dari seluruh dunia datang untuk melawat, tinggal dan memajukan negara ini bersama undang-undang yang dipercayai serta diyakini,” katanya.

Beliau berkata demikian pada sidang media selepas dialog awam Program Kita Demi Negara Siri Kedua Zon Sabah di pekarangan Stadium Likas di Kota Kinabalu, hari ini (2 Oktober 2022).

Hamzah menyifatkan tindakan Majlis Tertinggi (MT) UMNO menetapkan PRU-15 perlu diadakan tahun ini sebagai tidak mematuhi peruntukan dalam Perlembagaan Persekutuan, menurut BH.

Setiausaha Agung PN itu berkata ini kerana keputusan membubarkan Parlimen bagi memberi laluan kepada PRU-15 perlu dibuat selepas mendapat pandangan Jemaah Menteri.

Menurutnya walaupun Perdana Menteri mempunyai kuasa menasihatkan Yang di-Pertuan Agong berkenaan perkara itu, tetapi beliau perlu mendapatkan pandangan anggota Kabinet terlebih dahulu.

“Apakah itu tujuan dan matlamat mereka? Saya tak tahulah… yang pentingnya dalam Perlembagaan bahawa Perdana Menteri boleh menasihatkan Yang di-Pertuan Agong untuk membubarkan Parlimen setelah berbincang dengan anggota Kabinet.

“Apabila sudah sampai waktu untuk kerajaan membubarkan Parlimen, mungkin kerana sudah adanya keperluan untuk rakyat melantik atau mencari kerajaan yang baharu.

“Kalau kerajaan yang ada hari ini baik, sepatutnya diteruskan sehingga tamat tempoh,” katanya

Kelmarin, MT UMNO memutuskan mendesak supaya PRU-15 diadakan tahun ini juga, dengan Perdana Menteri Datuk Seri Ismail Sabri Yaakob turut memberitahu bahawa pilihan raya itu sudah “tidak lama lagi”, tetapi beliau meminta diberi masa untuk menetapkannya.

Setiausaha Agung UMNO Datuk Seri Ahmad Maslan pasa sidang media setelah mesyuarat MT malam kelmarin (30 September 2022) berkata Ismail Sabri yang juga Naib Presiden parti akan menghadap Yang di-Pertuan Agong bagi memohon perkenan membubarkan Parlimen dan menetapkan tarikh PRU-15.


18 askar Syria maut bas meletup

Sekurang-kurangnya 18 askar Syria maut, manakala 27 lagi cedera apabila bas tentera dinaiki meletup berhampiran Damsyik, lapor media negara itu hari ini.

“Bas tentera di luar bandar Damsyik menjadi sasaran pengganas hari ini, yang memasang bom lebih awal,” lapor agensi berita SANA yang memetik sumber tentera sebagai memberitahu.

Pemerhati Hak Asasi Manusia Syria yang berpangkalan di Britain, berkata letupan itu berlaku pada Khamis (13 Oktober 2022) di kawasan al-Saboura di luar bandar Damsyik, iaitu di lebuh raya menuju ke ibu negara Lubnan, Beirut.

Tiada pihak mengaku bertanggungjawab bagi serangan itu, dan tiada komen daripada pihak berkuasa Syria.

Ia adalah satu daripada siri serangan dalam beberapa bulan kebelakangan ini terhadap tentera Syria.

Pada Jun, serangan bas yang didakwa oleh kumpulan bersenjata ISIL (ISIS) membunuh 13 tentera di wilayah utara Raqqa.

Pada Mei, serangan roket ke atas bas tentera membunuh 10 askar dan mencederakan sembilan lagi di barat laut Syria.

Pihak berkuasa Syria sebelum ini menyalahkan ISIL terhadap serangan sedemikian, yang aktif dilakukan di selatan dan tengah Syria, walaupun kehilangan kawalan wilayah di negara itu sejak 2019.

Konflik selama 11 tahun di negara itu, yang bermula apabila kerajaan menindas penunjuk perasaan pro-demokrasi secara kejam, telah menyebabkan kematian ratusan ribu orang.

Perang itu telah membahagikan Syria kepada zon kawalan, dengan tentera rejim Presiden Bashar al-Assad dan pejuang bersekutu mengawal sebahagian besar wilayah itu. Tetapi penganalisis bimbang kebangkitan semula kumpulan pejuang bersenjata. – Agensi


Tak lengkap borang MySejahtera punca kesesakan KLIA pada Ahad

Kesesakan yang berlaku di Lapangan Terbang Antarabangsa (KLIA) pada Ahad lalu (3 April) berpunca daripada pengembara antarabangsa yang tidak melengkapkan borang pengembara dalam aplikasi MySejahtera, menurut Jabatan Imigresen Malaysia (JIM).

Ekoran itu, pegawai imigresen terpaksa membantu pengembara terbabit sehingga menyebabkan kelewatan dan kesesakan, menurut jabatan itu dalam catatan di laman Facebook hari ini.

“Kesesakan berlaku kerana terdapat di kalangan pelawat asing yang tidak melengkapkan borang ‘Traveller’s Form’ dalam sistem MySejahtera.

“Mereka terpaksa dibantu oleh pegawai-pegawai Imigresen dan keadaan ini menyebabkan kelewatan dan kesesakan,” kata kenyataan itu.

Imigresen berkata pada hari berkenaan juga, terdapat jemaah umrah dari Indonesia yang transit di KLIA dan kehadiran mereka tanpa pengurusan pihak yang mengendalikan transit itu telah menyumbang kepada kesesakan tersebut.

Terhadap dakwaan JIM hanya membuka tiga kaunter sahaja pada hari tersebut, jabatan itu menjelaskan bahawa pihaknya membuka sepenuhnya 26 kaunter termasuk kaunter pintu automatik di terminal udara itu.

“JIM menafikan hanya tiga kaunter yang dibuka pada hari tersebut. Sejumlah 26 kaunter beroperasi dan semua kaunter autogate beroperasi sepenuhnya,” kata kenyataan itu.

JIM berkata situasi kesesakan itu berjaya diatasi dengan kerjasama beberapa pihak di KLIA seperti Kementerian Kesihatan, Malaysia Airports Holding Bhd dan syarikat penerbangan.

“Sebagai agensi barisan hadapan di Pintu Masuk Negara, JIM akan terus memberikan komitmen terbaik dan bekerjasama dengan semua pihak bagi memastikan urusan keluar masuk pelancong dan pelabur asing serta warga tempatan berjalan lancar,” kata JIM.


Covid-19 menular: AS sekat perjalanan ke Jerman, Denmark

Pusat Kawalan dan Pencegahan Penyakit Amerika Syarikat (CDC) dan Jabatan Negara AS mengeluarkan notis sekatan perjalanan ke Jerman dan Denmark kepada penduduk negara itu susulan peningkatan kes Covid-19 di kedua-dua negara berkenaan.

CDC mengkategorikan keadaan semasa jangkitan di kedua-dua negara itu pada ‘Tahap Empat: Sangat tingg’’.

Sehingga kini, terdapat 75 destinasi yang disenaraikan oleh CDC di seluruh dunia dalam ‘Tahap Empat’ dengan kebanyakkannya melibatkan negara Eropah termasuk Austria, Britain, belgium, Greece, Norway, Switzerland, Romania, Ireland dan Republik Czech.

Manakala di Asia Tenggara, Singapura dan Malaysia turut tersenarai dalam negara di ‘Tahap Empat’.

Awal bulan lalu, Pertubuhan Kesihatan Sedunia (WHO) memaklumkan banyak negara Eropah melaporkan lonjakan kes jangkitan Covid-19 dan pihak berkuasa sedang bertungkus-lumus untuk mencegah penularan dengan melaksanakan semula sekatan.

“Keadaan kadar jangkitan Covid-19 di benua Eropah saat ini ‘sangat membimbangkan’.

“Kita harus memikirkan cara lain bagi mengelakkan keadaan menjadi semakin teruk,” kata ketua WHO Eropah, Hans Kluge.

Sementara itu, Menteri Kesihatan Jerman, Jens Spahn, memberi amaran bahawa majoriti rakyat Jerman perlu disuntik vaksin, dirawat hingga sembuh atau akan mati akibat covid-19 dalam tempoh beberapa bulan ini.

Amaran itu disuarakan beliau selepas kempen inokulasi kurang mendapat sambutan.

“Kemungkinan menjelang penghujung musim sejuk ini, mungkin agak sinis kenyataan saya, hampir semua orang di Jerman akan diberi vaksin, disembuhkan atau mati,” katanya. – Agensi


Rezeki orang Kedah berjaya dapat geran tanah

Penantian empat dekad kini berakhir.

Ramai rakyat Kedah sekarang berjaya memiliki geran tanah sendiri.

Hasrat MB Kedah untuk memastikan semua pemohon yang telah lama memohon untuk diberi geran hak milik oleh kerajaan negeri juga sedikit demi sedikit telah tercapai.

“Rakyat setidak-tidaknya bukan menjadi penumpang di bumi tumpah darahnya. Sekurang-kurang dia ada sekeping geran tanah untuk diwariskan kepada anak-anak dan isteri setelah dia tiada nanti.”-YAB Dato’ Sanusi

Menurut YAB Dato’ Sanusi, jumlah keseluruhan tanah yang diluluskan adalah 9106 tanah daripada 10937 permohonan yang diterima bagi tahun 2015 hingga September 2022.

Dalam tahun ini sahaja, sudah lebih 200 individu telah menerima geran hak milik tanah. Boleh rujuk page UPDA untuk maklumat lanjut.

12 Januari 2023: 73 Penduduk Daerah Kubang Pasu Terima Geran
30 Januari 2023: 119 Penduduk Daerah Baling Terima Geran Tanah
2 Februari 2023: 65 Penduduk Daerah Langkawi Terima Geran Tanah

Insya-Allah, dengan komitmen kerajaan negeri ini, tidak akan ada lagi penduduk di mana-mana bahagian dalam negeri kedah yang berasal, membesar, berbudaya dan bergaul di bumi negeri itu yang tidak ada tanah untuk mendirikan rumah.

Tidak kira sesiapa sahaja anak Kedah, mereka akan mendapat hak yang dijanjikan oleh undang-undang dan perlembagaan.

Kini rakyat terutama peneroka tanah dapat mengusahakan tanah mereka dengan tenang untuk anak cucu akan datang.

Tahniah kerajaan Kedah kerana berjaya selesaikan isu yang puluhan tahun tak dapat diselesaikan! Semoga dikekalkan kerajaan negeri yang stabil dan adil ini supaya lebih banyak nikmat dapat diperoleh rakyat.

‘Kedah tempat orang miskin berteduh, tempat orang kaya menabur bakti.’

*YB Ustaz Nurul Amin Hamid

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Ismail Sabri masih boleh pecat Menteri dalam kerajaan sementara, sindir Latiff

Seorang Menteri Kabinet menyifatkan kenyataan Perdana Menteri Datuk Seri Ismail Sabri Yaakob yang mahu memecat menteri-menteri dalam kerajaannya jika boleh sebagai satu penghinaan dan tidak sepatutnya dikeluarkan oleh seorang pemimpin nombor satu negara.

Menteri di Jabatan Perdana Menteri (Tugas-tugas Khas), Datuk Dr Abdul Latiff Ahmad berkata tidak wajar Ismail Sabri mengeluarkan kenyataan yang dilihat cuba merendahkan kemampuan Jemaah Menterinya, malah mereka boleh meletak jawatan jika diarahkan oleh beliau semasa mesyuarat Kabinet lalu.

“Perkataan seperti ‘Pecat Menteri’ walaupun itu kenyataan gurau dan sinikal, tidak perlu dicakapkan dałam program politik.

“Memang kita tahu Perdana Menteri mempunyai kuasa ‘hire and fire’, namun kami pun ada maruah, tidak perlu pecat kami, kami pun boleh letak jawatan lebih awal. Kami masih teringat dua orang Menteri UMNO yang letak jawatan semasa Tan Sri Muhyiddin Yassin menjadi Perdana Menteri kelapan dulu,” katanya dalam satu kenyataan hari ini.

Latiff juga menyindir susulan kenyataan Ismail Sabri itu dengan berkata masih belum terlambat untuk beliau memecat menterinya dalam kerajaan sementara ketika ini.

“Kami masih lagi anggota Kabinet ‘caretaker’. Masih belum terlambat untuk dipecat.

“Mungkin YAB PM9 (Ismail Sabri) boleh mencipta sejarah dengan memecat anggota Kabinet dalam masa ‘injury time’,” katanya lagi.

Berhubung dakwaan Ismail Sabri kononnya Kabinet ada membincangkan berhubung isu pembubaran Parlimen, Latiff mendedahkan semasa mesyuarat terakhir yang lalu, Naib Presiden UMNO itu masih tidak membuat pendirian yang jelas dan berteka-teki sama ada mahu membubarkan atau pun tidak.

“Jika YAB PM9 menyatakan hasrat untuk membubarkan parlimen secara terus terang dan ikhlas, saya percaya anggota Kabinet akan bersetuju dan memberi mandat kepada YAB PM9.

“Malah pada pagi Jumaat 7 Oktober 2022 seorang Menteri Kanan bertanyakan ‘bila nak bubar?’, YAB PM9 masih berteka-teki dengan anggota Kabinet,” katanya lagi.

Terdahulu, Ismail Sabri mengakui terdapat pelbagai pandangan bertentangan daripada Menteri dalam Kabinetnya berkaitan cadangan membubarkan Parlimen.

Katanya, beliau memaklumkan sekiranya mereka tidak bersetuju beliau tetap boleh membubarkan Parlimen dan “memecat saja semua orang”.

“Saya boleh buat. Silap. Patut saya pecat semua sekali. Tetapi saya tidaklah seperti itu. Saya orangnya baik, lemah lembut,” kata Naib Presiden UMNO itu semasa perhimpunan di Bagan Datuk baru-baru ini.

Pada 6 Oktober lalu, 12 menteri Perikatan Nasional (PN) mengutus surat kepada Agong berhubung pendirian gabungan itu menolak PRU-15 diadakan tahun ini.

12 Menteri itu memberikan alasan faktor musim tengkujuh dan usaha pemulihan ekonomi negara tidak mewajarkan PRU-15 diadakan pada tahun ini juga.

Namun, Ismail Sabri tidak mengendahkan  pandangan Kabinet sebaliknya bertindak juga membubarkan Parlimen selepas beberapa siri himpunan raksasa dianjurkan Presiden UMNO, Datuk Seri Ahmad Zahid Hamidi memberi tekanan kepadanya untuk mengadakan PRU-15 segera pada tahun ini juga.


Annuar dedah ‘pekung’ Zahid dalam warkah terbuka buat sahabat

Menteri Komunikasi dan Multimedia Tan Sri Annuar Musa yang tidak dicalonkan oleh UMNO bagi mempertahankan kerusi Parlimen Ketereh dalam Pilihan Raya Umum Ke-15 (PRU-15) pada 19 November ini, hari ini membuka ‘pekung’ Presiden UMNO Datuk Seri Ahmad Zahid Hamidi.

Menerusi satu warkah terluka dan kecewa yang dimuat naik dalam Facebook beliau hari ini (3 November 2022), Annuar mendedahkan Zahid menandatangani surat kepada Yang di-Pertuan Agong menyatakan ahli Parlimen bersetuju melantik Pengerusi Pakatan Harapan (PH) Datuk Seri Anwar Ibrahim sebagai Perdana Menteri.

Zahid dan Anwar sudah diketahui adalah kenalan rapat sejak zaman Pemuda UMNO dahulu, malah kedua-duanya sering bertukar dan berkongsi strategi politik masing-masing.

Annuar juga mendedahkan rancangan untuk menggagalkan Bajet 2021 ketika pentadbiran Kerajaan Perikatan Nasional (PN) dipimpin Tan Sri Muhyiddin Yassin, tetapi turut berjaya digagalkan.

“Namun tindakan kita tentunya tidak disenangi Presiden… Jelas pembubaran Parlimen yang mahu disegerakan, telah diambil kesempatan,” kata Annuar lagi.

Berikut adalah warkah terbuka itu:

Warkah Terbuka Buat Sahabat Yang Terluka Atau Kecewa

Assalamualaikum WM WB Sahabat yang dikasihi,

Semoga kalian dalam keadaan yang baik serta sihat walafiat di kawasan masing-masing.

Kita sedang melalui ujian yang besar, teguhkan pendirian dan mantapkan kekuda perjuangan.

Penyingkiran kita bukan perkara yang tidak diduga, kita harus redha, kerana itulah harga untuk kita tegakkan pendirian ketika ada perbezaan pendapat dengan Presiden. Kita ahli-ahli Parlimen istiqomah bersama PM, kerana kita YAKIN ITU YANG TERBAIK BUAT PARTI KITA. Kita sering berbeza pendapat dengan Presiden parti kita, akan tetapi kita tidak pernah membelakangkan parti, malah kita istiqomah mempertahankannya, didalam mahupun diluar Parlimen.

Kita tentu faham ketika kita menongkah arus, menolak kehendak Presiden kita berkali kali. Kita menggagalkan rancangan beliau, kerana kita merasakan cara kita lebih baik, lebih benar buat parti.

Siang dan malam kita berkumpul berbincang bila mana ada perbezaan pendapat dan kita sentiasa bersama.

a) Ketika presiden kita menandatangani surat kepada SPB YDP Agong dengan menyatakan ahli Parlimen bersolidariti, bersetia dan bersetuju Anwar Ibrahim di angkat sebagai PM ke-9. Kita dengan tegas menolak, kerana kita berpegang pada dasar parti dan PAU, ‘NO ANWAR NO DAP’. Kita tidak salah, kita berbeza pendirian dengan individu bukan parti.

b) Rancangan mengangkat Anwar yang kita gagalkan itu, berganti pula dengan percubaan menggagalkan belanjawan 2020, sebagai strategi ‘VOTE OF NO CONFIDENCE’ kepada kerajaan dan PM ketika itu, namun kita sekali lagi bersolidariti dan meluluskan setiap undian yang mencemaskan di Dewan Rakyat.

c) Apabila 15 sahabat MP kita tiba-tiba menarik sokongan dan ingin menjatuhkan PM ke-8 dan kita diarah oleh Presiden melalui SUA untuk berbuat perkara yang sama, kita memilih cara yang lain untuk menyelamatkan parti kita dan sebaliknya kita mengikhtiarkan permuafakatan yang mengangkat DSIS sebagai PM ke-9, kita tidak salah.

Kita tentu ingat bagaimana kita berusaha siang dan malam untuk menyelamatkan parti kita.

Banyak lagi perkara dan peristiwa bagaimana kita Ahli Parlimen dan PM berperanan dan berusaha untuk membawa UMNO, BN ke mana kita berada hari ini dan kita tidak salah.

Namun tindakan kita tentunya tidak disenangi Presiden namun kita yang telah berjaya menyelamatkan parti kita. Saya faham pendirian kita telah membawa kepada fitnah bertubi-tubi kononnya kita tidak setia, kita besar kepala, kita lupa kerana telah dapat jawatan, kita Pro PPBM, kita Pro PAS dan lain-lain cercaan. Sedih dan pilu bila humbanan tuduhan menjadi semacam satu ejekan, namun kita harus redha, kita tidak salah.

Pernahkah kita bayangkan dimana parti kita hari ini, kalau kita telah memusuhi parti-parti yang pernah menghulur tangan membantu kita? Di mana kita jika Warkah kepada SPB YDP Agong supaya mengangangkat Anwar menjadi PM, kita ia kan? Apa telah jadi kepada parti kita jika kerajaan terbubar, saat pandemik Covid-19 masih melanda dan rakyat marah kepada ‘politicking’ berterusan?, fikir fikirkanlah.

Kita ahli-ahli Parlimen beristiqomah bersama YAB PM dan MP yang menyokong kerajaan, menjaga permuafakatan, ketika api kebencian terus menerus dinyalakan. Kita lakukan demi menjaga maslahah parti kita. Alhamdulillah kita berjaya dan kejayaan menjadikan parti kita turut berkuasa dalam pemerintahan. Ini tidak di senangi oleh sebilangan orang, mungkin yang mula memikirkan pemilihan tahun depan, yang memikirkan kedudukan.

Jelas pembubaran Parlimen yang mahu disegerakan, telah diambil kesempatan. Kita digugurkan, dengan cara yang seolah-olah tiada perlembagaan, tiada peraturan, jauh sama sekali tali persahabatan.

Saya faham kalian marah dan kecewa dengan cara kalian dilayan, tetapi bersabarlah.

Kita bertindak bukan sendirian, tetapi hasil pemikiran mendalam dan telah membuahkan hasil dan kekuatan kepada BN. Kita harus berbangga kerana mempertahankan kebenaran.

Jangan tinggalkan perjuangan walau kita diaibkan dan jangan membakar jambatan kerana perjalanan masih panjang di hadapan.

Marah jangan dibalas marah, hutang darah tak perlu dibayar darah. Perjuangan kita lebih besar dari itu. Baluti luka hati dengan iman dan kesabaran seorang pejuang.

Kembalilah memimpin anak dan adik-adik kita yg bertatih. Pulihkan jentera yang berduka. Jika tidak berupaya memenangkan, setidaknya jangan mengalahkan. Parti perlu didahulukan.

TERUSKAN SEMANGAT MUAFAKAT DAN PERPADUAN. TOLAK KEANGKUHAN DAN KESOMBONGAN. JANGAN JADIKAN PARTI PERISAI BADAN MELINDUNGI KECURANGAN. AMANAH RAKYAT JANGAN SIA-SIAKAN DAN CURANG.

Terima seadanya soal pencalonan dengan kesabaran. Rapatkan semula saf dan terus berjuang.

Tan Sri Annuar Musa.
Ketua UMNO Bahagian Ketereh
Presiden MN Malaysia


Saintis pertahan penemuan Deltacron

Seorang saintis Cyprus mempertahankan dakwaannya berhubung kewujudan varian baharu Covid-19 – Deltacron – gabungan daripada ciri-ciri yang terdapat pada varian Omicron dan Delta.

Bagaimanapun, saintis lain membuat spekulasi bahawa penemuan Profesor Leonidos Kostrikis adalah hasil daripada pencemaran makmal.

Namun, Kostrikis memberitahu Bloomberg bahawa kes yang beliau kenal pasti menunjukkan tekanan evolusi kepada varian asal untuk bermutasi dan ianya bukan hasil daripada satu penggabungan.

Jangkitan Deltacron adalah lebih tinggi dalam kalangan pesakit Covid-19 yang dimasukkan ke hospital, berbanding pesakit yang tidak dirawat di hospital, sekali gus menolak hipotesis pencemaran, kata Prof Kostrikis, seorang profesor sains biologi di Universiti Cyprus dan Ketua Makmal Bioteknologi dan Virologi Molekul.

Lebih-lebih lagi, sampel berkaitan telah diproses dalam pelbagai prosedur penjujukan di lebih daripada satu negara.

Dan sekurang-kurangnya satu jujukan dari Israel disimpan dalam pangkalan data global mempamerkan ciri-ciri genetik Deltacron, katanya.

“Penemuan ini menyangkal kenyataan bahawa Deltacron adalah terhasil daripada ralat teknikal,” katanya menjelaskan gen virus menentukan bentuk protein yang melakukan beberapa tugas tertentu.

Omicron dan Delta masing-masing mempunyai mutasi dalam ‘protein spike’ yang menjejaskan keupayaan mereka untuk memasuki sel manusia, dengan akibatnya Omicron menjadi lebih mudah berjangkit.

Menteri Kesihatan Cyprus Michael Hadjipantela berkata varian baharu itu tidak membimbangkan, dan butiran lanjut akan diberikan pada sidang akhbar minggu ini, lapor Philenews.

Untuk rekod, ‘Deltacron’ bukan nama rasmi yang diberikan kepada varian Covid-19 oleh Pertubuhan Kesihatan Sedunia (WHO) dan ia juga bukan varian yang diiktiraf secara rasmi. – Agensi


Arab Saudi khaskan kuota 850,000 jemaah haji tahun ini dari luar

Jemaah dari negara luar akan mendapat sebahagian besar daripada kuota mengerjakan haji bagi musim 1443H/2022, lapor saluran televisyen Al-Arabiya yang memetik sumber Kementerian Haji dan Umrah Arab Saudi.

Menurut sumber itu 85 peratus daripada sejuta jemaah yang dibenar mengerjakan haji tahun ini terdiri daripada umat Islam global, manakala selebihnya adalah rakyat Arab Saudi.

Ini bermakna kuota bagi jemaah haji domestik tidak melebihi 150,000 orang, manakala 850,000 jemaah lagi adalah dari negara di seluruh dunia, kata sumber itu.

Keputusan itu bertujuan memberi peluang kepada sebilangan besar umat Islam dari seluruh dunia untuk menunaikan haji selepas mengambil kira hakikat bahawa mereka tidak dibenarkan berbuat demikian dalam tempoh dua tahun lalu susulan penularan wabak Covid-19.

Hanya sebilangan kecil jemaah domestik dibenarkan menunaikan haji dalam tempoh dua tahun lepas.

Baru-baru ini, Arab Saudi memutuskan untuk meningkatkan jumlah jemaah haji dari dalam dan luar negara tahun ini kepada satu juta jemaah.

Serentak itu, Kementerian Haji dan Umrah Arab Saudi juga mengumumkan ibadah haji bagi tahun 1443H/2022 hanya dibenarkan kepada individu berumur 65 tahun dan ke bawah sahaja.

Jumlah jemaah yang datang dari negara tertentu untuk haji tahun ini akan mengikut kuota yang diperuntukkan kepada setiap negara dan dengan mengambil kira pematuhan semua protokol kesihatan.

Kementerian telah menjelaskan bahawa ibadah haji tahun ini akan dijalankan mengikut peraturan berikut:

Haji tahun ini terbuka kepada mereka yang berumur di bawah 65 tahun dan telah menerima vaksin Covid-19 yang diluluskan oleh Kementerian Kesihatan Saudi; dan
Jemaah haji yang datang dari luar dikehendaki mengemukakan keputusan ujian PCR Covid-19 negatif yang dilakukan dalam tempoh 72 jam sebelum berlepas.

Kementerian telah mengarahkan agar semua jemaah perlu mematuhi arahan kesihatan dan langkah berjaga-jaga bagi memelihara kesihatan dan keselamatan mereka ketika menunaikan ibadah haji. – SPA


Pakatan tentera Saudi henti operasi di Yaman hormati Ramadan

Sebagai tanda menghormati bulan Ramadan yang bakal menjelma tidak lama lagi, pakatan tentera Arab Saudi mengumumkan langkah menghentikan operasi ketenteraan mulai Rabu, susulan gesaan gencatan senjata oleh Pertubuhan Bangsa-Bangsa Bersatu (PBB) semasa bulan suci umat Islam itu.

PBB sedang bekerjasama dengan pakatan tentera diketuai Arab Saudi dan gerakan Houthi yang bersekutu dengan Iran untuk mendapatkan perjanjian damai dan mengurangkan krisis kemanusiaan yang lebih teruk di negara miskin itu.

Kedua-dua negara itu terlibat dalam perang sejak 2015.

Gencatan senjata langkah paling penting ke arah usaha damai bagi mengakhiri konflik yang sudah berlarutan selama tiga tahun.

Konflik itu kini mengakibatkan berpuluh ribu orang sudah mati dan ramai yang terbiar dalam kebuluran.

“Pasukan pakatan itu mengumumkan menghentikan operasi ketenteraan di Yaman mulai Rabu pukul 6 pagi,” lapor agensi berita negara Saudi SPA, memetik kenyataan daripada jurucakap pakatan Brigedier Jeneral Turki al-Malki.

Bagaimanapun pemimpin Houthi, Mohammed al-Bukaiti dalam ciapan Twitternya seakan enggan menerima cadangan gencatan senjata tersebut sebaliknya menggesa penggepungan ke atas Yaman ditamatkan serta-merta.

“Pengepungan yang dikuatkuasakan ke atas Yaman adalah tindakan ketenteraan kerana ia dilaksanakan menggunakan kekuatan senjata. Jika kepungan itu tidak ditarik balik, pengumuman gabungan itu untuk menghentikan operasi ketenteraan tidak bermakna.

“Ini bermakna kami akan meneruskan operasi ketenteraan untuk menamatkan kepungan”, katanya.

Keputusan itu dibuat di tengah-tengah usaha antarabangsa untuk menamatkan krisis Yaman dan mencapai penyelesaian politik yang komprehensif, kata SPA.

Untuk rekod, umat Islam akan menjalani ibadah puasa pada Ramadan bermula hujung minggu ini.


202,646 pesakit Covid-19 kuarantin kendiri di rumah: Menteri Kesihatan

Sehingga semalam sebanyak 83.5 peratus atau 202,646 individu daripada 242,805 kes aktif Covid-19 sedang menjalani kuarantin kendiri di rumah masing-masing, menurut rekod Kementerian Kesihatan (KKM) yang disirakan dalam laman web baharunya berkaitan Covid-19, COVIDNOW, hari ini.

Laman web baharu itu yang dilancarkan Menteri Kesihatan Khairy Jamaluddin semalam, akan memaparkan maklumat lengkap berkaitan Covid-19 sehari sebelum disiarkan. Langkah itu dibuat bagi menyelaras ketepatan maklumat terutama berkaitan kes baharu dan kematian berkaitan Covid-19.

Khairy berkata daripada jumlah kes aktif itu juga 25,413 atau 10.5 peratus pesakit dirawat di Pusat Kuarantin dan Rawatan Covid-19 (PKRC); 13,435 pesakit (5.5%) di hospital; 1,311 di unit rawatan rapi (0.5%); dan 734 (0.3%) memerlukan alat bantuan pernafasan.

Menurutnya, data yang dikemas kini menunjukkan semalam sahaja 19,301 jangkitan baharu tempatan dilaporkan, manakala enam lagi adalah kes import menjadikan kumulatif sejak awal tahun lalu kepada 1,915,166 (kes tempatan), dan 4,608 (kes import).

Dalam tempoh 24 jam semalam 24,855 pesakit disahkan sembuh, menjadikan kumulatif 1,657,483 kes – tertinggi pernah direkodkan setakat ini.

“Semalam juga seramai 323 pesakit Covid-19 meninggal dunia menjadikan kumulatif 19,486 kematian. Daripada jumlah itu 55 kes membabitkan kematian sebelum dibawa ke hospital (BID). Jumlah BID sekarang ialah 3,417 kes,” katanya.

Daripada data yang dikeluarkan itu tiga negeri mencatatkan peningkatan kes kematian di mana Selangor merekodkan 76 kes berbanding 67 kes pada Rabu; Pulau Pinang (47 kematian semalam, 5 kes pada Rabu); dan Melaka, daripada 8 kes kematian pada Rabu, kepada 17 kes (Khamis).

Sementara itu, kadar kebolehjangkitan Covid-19 atau Ro/Rt pada jangkaan mengikut kes seharian pada 9 September 2021 untuk seluruh negara adalah 0.97.

Bagaimanapun, Sarawak merekodkan kadar kebolehjangkitan tertinggi iaitu Rt 1.15.


Korea Utara dikecam PBB kerana lancar ujian peluru berpandu

Tindakan provokasi Korea Utara kerana melancarkan ujian peluru berpandu balistik menerima kecaman keras Majlis Keselamatan Pertubuhan Bangsa-Bangsa Bersatu (PBB).

Tindakan Pyongyang itu disifatkan PBB sebagai membimbangkan dan mendesak kepemimpinan republik itu mematuhi kewajipan antarabangsa.

“Kita sangat bimbang dengan perkembangan terbaru ini dan menyeru supaya kepemimpinan Korea Utara untuk kembali mematuhi peraturan di bawah resolusi Majlis Keselamatan dan meneruskan rundingan dengan pihak lain.

“Kita yakin dan percaya rundingan diplomatik sebagai satu-satunya cara untuk mencapai keamanan berpanjangan dan pengawalan senjata nuklear sepenuhnya di Semenanjung Korea,” katanya di New York semalam.

Pyongyang disifatkan mempamerkan aset pertahanannya dengan pelancaran itu ketika rundingan nuklear dengan Amerika Syarikat masih buntu.

Ia adalah pelancaran kedua dalam tempoh seminggu.

Rabu lalu, Korea Utara berjaya menguji peluru berpandu hipersonik, dalam ujian pertama seumpama oleh negara bersenjata nuklear itu tahun ini, menurut media kerajaan.

Ujian peluru berpandu itu dikatakan tepat mengenai sasaran sejauh 700 kilometer, kata Agensi Berita Pusat Korea (KCNA).

Difahamkan, ia adalah ujian kedua Korea Utara mengenai peluru berpandu hipersonik, senjata canggih sekali gus menandakan kemajuan teknologi terkini dalam pembuatan senjata nuklear di negara itu.

Peluru berpandu hipersonik bergerak jauh lebih pantas dan lebih tangkas daripada peluru berpandu normal, menjadikannya lebih sukar untuk sistem pertahanan peluru berpandu memintasnya.


1,180,415 kanak-kanak terima dua dos vaksin Covid-19

Sebanyak 2,431 dos vaksin Covid-19 diberikan kepada kanak-kanak berusia lima hingga 11 tahun, menerusi Program Imunisasi Covid-19 Kebangsaan Kanak-Kanak (PICKids), semalam (Rabu, 1 Jun 2022).

Angka itu menjadikan jumlah kanak-kanak yang menerima dua dos vaksin sejak PICKids dilancarkan hingga semalam sebanyak 1,180,415 atau 33.2 peratus.

Sejumlah 1,728,942 atau 48.6 peratus lagi menerima suntikan dos pertama. PICKids telah ditamatkan 31 Mei lalu, namun jumlah yang akan menerima suntikan semalam adalah mereka yang mendaftar sebelumnya.

Selepas ini semua vaksin akan diberikan di fasiliti kesihatan swasta dengan dikenakan bayaran pada harga tertentu yang tidak dikawal kerajaan.

Sementara itu, sejak PICK dilancarkan 24 Februari tahun lalu, seramai 16,100,274 individu dewasa atau 68.4 peratus telah menerima suntikan dos penggalak.

Pada masa sama, 22,975,123 atau 97.6 peratus golongan itu melengkapkan suntikan dua dos vaksin, manakala 23,251,598 atau 98.8 peratus lagi menerima sekurang-kurangnya satu dos.

Bagi remaja berusia 12 hingga 17 tahun pula, seramai 2,914,722 atau 93.7 peratus melengkapkan dua dos, sementara 3,011,068 atau 96.8 peratus lagi menerima sekurang-kurangnya satu dos.

Keseluruhannya sejak tahun lalu hingga semalam sebanyak 70,947,904 dos vaksin Covid-19 telah diberikan kepada populasi Malaysia, termasuk warga asing.


Ceroboh ruang udara: Malaysia kemuka bantahan, panggil Duta China

Malaysia akan mengemukakan bantahan diplomatik kepada China susulan pencerobohan ruang udara negara yang dilakukan 16 pesawat Tentera Udara Republik Rakyat China (PLAAF), semalam.

Menteri Luar, Datuk Seri Hishammuddin Hussein malam ini berkata, pihaknya akan memanggil Duta Besar China ke Malaysia untuk menyatakan bantahan dan meminta penjelasan berhubung pencerobohan ruang udara dan kedaulatan Malaysia.

“Kementerian Luar merujuk kepada kenyataan dikeluarkan oleh Tentera Udara Diraja Malaysia (TUDM) berhubung pencerobohan 16 pesawat milik Tentera Udara Republik Rakyat China (PLAAF) di ruang udara Zon Maritim Malaysia (ZMM).

“Berdasarkan laporan diterima daripada TUDM, Wisma Putra akan mengeluarkan nota bantahan diplomatik bagi membantah pencerobohan itu kepada pemerintah Republik Rakyat China,” katanya dalam kenyataan malam tadi.

Hishammuddin berkata, Wisma Putra juga akan memanggil Duta Besar Republik Rakyat China ke Malaysia untuk mendengar penjelasan berhubung pencerobohan itu.

“Sebagai tambahan, saya akan menyatakan keprihatinan serius Malaysia berhubung kejadian itu kepada rakan sejawat di Beijing,” katanya.

Beliau berkata, pendirian Malaysia adalah jelas iaitu mempunyai hubungan diplomatik yang baik dengan mana-mana negara tidak bermakna Kuala Lumpur bersikap bertolak ansur terhadap keselamatan negara.

“Malaysia kekal kukuh dalam mempertahankan maruah dan kedaulatannya,” tegas beliau.

Terdahulu, TUDM memaklumkan pesawat pejuangnya memintas dan menghalau 16 buah pesawat PLAAF yang menceroboh ruang udara negara semalam.

Kenyataan Bahagian Perhubungan Awam Markas Tentera Udara Kementerian Pertahanan hari ini, berkata TUDM mengesan pesawat tentera China memasuki Zon Maritim Malaysia ZMM Wilayah Maklumat Penerbangan (FIR) Kota Kinabalu dan menghampiri ruang udara nasional pada 31 Mei 2021.

“Penerbangan pesawat-pesawat PLAAF tersebut telah dikesan oleh Radar Pertahanan Udara TUDM daripada Pusat Pertahanan Udara (CRC 2) di Sarawak pada jam 1153H. Pesawat-pesawat tersebut telah dikesan terbang secara formasi taktikal in-trail pada jarak 60 batu nautika di antara satu sama lain.

“Formasi panjang tersebut juga telah terbang dengan paten dan haluan yang sama menggunakan satu titik laluan masuk dan keluar. Mereka kemudiannya didapati mengubah arah penerbangan di ruang udara Beting Patinggi Ali yang berkepentingan kepada negara,” kata kenyataan itu.


Apa jadi jika UMNO tunduk dengan syarat Anwar jadi PM?

UMNO akan berpecah dan akan mengecewakan penyokong setia mereka sekiranya parti itu tunduk kepada syarat menyokong Presiden PKR Datuk Seri Anwar Ibrahim menjadi perdana menteri (PM), seperti mana terma yang diletakkan DAP jika parti itu mahu bekerjasama dengan Pakatan Harapan (PH).

Penganalisis politik Universiti Kebangsaan Malaysia (UKM) Prof Madya Dr Salawati Mat Basir berpandangan, adalah sangat tidak wajar untuk UMNO tunduk dengan permintaan itu, sedangkan suara akar umbi menolak perkara tersebut.

“UMNO akan berpecahlah sebab dalam parti itu ada tiga kelompok. Yang pertama itu kelompok Datuk Seri Ahmad Zahid Hamidi (Presiden UMNO), kelompok kedua gerakan yang kononnya nak menentang Zahid, kelompok yang ketiga ini pula memang setia dengan UMNO tidak kiralah siapa pun ketua… aku setia, akar umbi yang bekerja daripada bawah.

“Mereka tidak peduli siapa yang memimpin, asalkan mereka tetap dengan UMNO, jika tindakan ini diambil ia akan mengecewakan kelompok ketiga ini,” katanya kepada Agenda Daily.

Katanya, kelompok ketiga merupakan tunjang UMNO yang membolehkan parti itu memerintah negara sehingga ke saat ini, meskipun pernah seketika berhadapan saat getir setelah UMNO jatuh pada PRU14 yang lalu.

“Menteri-menteri UMNO ini berada dalam Kabinet kerana kuatnya tunjang ini, jika tunjang ini tiada ingat mereka boleh berada seperti mana sekarang? Jadi pada saya kenapa perlu ikut kata parti lain.

“Saya tidak nampak kewajarannya di situ, pada saya UMNO masih boleh diperbaiki, dalam banyak-banyak parti, UMNO lebih baik… jadi tidak perlu mendengar saranan atau syarat orang luar,” katanya.

Jelasnya, sekiranya perkara ini menjadi realiti, agenda musuh untuk melihat keretakan UMNO akhirnya berjaya.

“Memang itu agenda mereka, undi orang Melayu nanti akan berpindah kepada mereka, mungkin undi pergi kepada PKR,” katanya.

Sementara itu cubaan Agenda Daily untuk mendapat respons balas perkara ini kepada beberapa pemimpin akar umbi UMNO tidak berjaya setelah mereka enggan mengulas lanjut.

“Kena tanya mereka yang ‘atas’…saya tak boleh komen,” kata sumber yang juga seorang Ketua UMNO Bahagian di Pahang.

Sumber turut memberitahu pemimpin akar umbi seluruh diberikan arahan supaya tidak membuat kenyataan kepada media secara terbuka dan sebaliknya mereka diarahkan supaya menunggu hala tuju parti yang akan diputuskan selepas ini.

“Kami pemimpin akar umbi diberikan arahan supaya mengunci mulut dan tidak membuat kenyataan yang akan memberikan kesan buruk kepada parti.

“Namun, suara-suara dibawah sudah penat menunggu dan seakan tidak halu hala tuju parti… jika mahu bersama dengan PKR atau DAP, penerangan yang munasabah perlu diperjelaskan kepada akar umbi supaya mereka dibawah seperti kami ini tidak berada dalam gelap situasi yang berlaku diatas pucuk pimpinan parti,” kata sumber itu lagi.

Terdahulu, Agenda Daily melaporkan Setiausaha Organisasi DAP, Anthony Loke berkata mana-mana parti termasuk UMNO yang hendak bergabung dengan PH sama ada sebelum atau selepas PRU15 mesti menerima Anwar sebagai calon perdana menteri.

Khabar angin semakin kuat kedengaran wujud rancangan untuk menjayakan kerjasama antara UMNO dengan blok pembangkang, PH untuk menghadapi Pilihan Raya Umum Ke-15 (PRU15) nanti.

Malah, klip audio tular Anwar bersama Presiden UMNO, Datuk Seri Ahmad Zahid Hamidi juga membuktikan wujud pakatan sulit antara kedua-dua individu untuk memastikan gerakan rahsia tersebut berjaya.


320 kes baharu, 3 kematian dicatat

Jumlah jangkitan baharu Covid-19 di seluruh negara dalam tempoh 24 jam semalam (Jumaat, 13 Januari 2022) turun semula kepada 320 kes berbanding 383 yang direkodkan pada Khamis.

Menurut data laman sesawang Github Kementerian Kesihatan (KKM) yang dikemas kini tengah malam tadi, jangkitan semalam turut melibatkan 20 kanak-kanak, turun lagi berbanding 30 yang direkodkan pada Khamis dan 43 kes pada Rabu.

Ia membabitkan lapan kes kanak-kanak berusia 0 hingga empat tahun, dan lima hingga 11 tahun (12 kes), lapor KKM.

Daripada jumlah jangkitan baharu semalam, 224 kes melibatkan individu yang telah menerima suntikan vaksin dos penggalak, diikuti 53 (individu yang lengkap divaksinasi); satu kes melibatkan individu belum lengkap divaksinasi; dan 42 kes (individu tidak divaksinasi).

Data KKMNOW pula menunjukkan jumlah terbaharu itu menjadikan kumulatif positif sejak 25 Januari 2020 sebanyak 5,032,146 dengan 4,984,301 pesakit telah sembuh, termasuk 506 yang pulih semalam.

KKM juga memaklumkan sehingga semalam 10,937 kes masih aktif, turun berbanding 11,126 yang dilaporkan pada Khamis, manakala 10,467 pesakit masih menjalani kuarantin di rumah, berbanding 10,611 pada Khamis. Tiada pesakit yang ditempatkan di PKRC.

Menurut KKM, jumlah pesakit yang menerima rawatan di hospital turun lagi kepada 453 kes, berbanding 495 yang dicatat pada Khamis.

Seramai 17 pesakit dimasukkan ke unit rawatan rapi, turun berbanding 20 yang dicatat pada Khamis, dengan lima daripadanya memerlukan alat bantuan pernafasan (lapan pada Khamis).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu tiga lagi pesakit meninggal dunia akibat komplikasi Covid-19 dalam tempoh 24 jam semalam. Tiada kes kematian di luar fasiliti kesihatan atau ‘brought in death’ (BID) dilaporkan.

Dua daripada kes kematian itu dilaporkan di Sarawak dan satu di Kedah.

Jumlah itu menjadikan kumulatif kematian sejak 17 Mac 2020 di seluruh negara bertambah menjadi 36,908 mangsa, termasuk 7,861 kes BID.


Sebanyak RM198,000 kompaun sudah dikenakan kepada parti bertanding

Parti-parti politik yang menganjur program semasa Pilihan Raya Negeri (PRN) Melaka sudah dikenakan kompaun sebanyak RM198,000 kerana pelanggaran prosedur operasi standard (SOP) Covid-19 yang dilakukan.

Kompaun tersebut dikeluarkan sejak 25 Oktober sebelum penamaan calon pada 8 November lepas dan kesalahan dilakukan adalah syarat wajib yang sepatutnya sudah dipraktikkan orang ramai, kata Timbalan Ketua Polis Melaka, Datuk Razali Abu Samah.

Beliau berkata, daripada jumlah itu, sebanyak 11 kompaun dikeluarkan oleh Polis Diraja Malaysia (PDRM), manakala Kementerian Kesihatan Malaysia (KKM) mengeluarkan dua kompaun.

Selebihnya dikeluarkan pasukan integriti terdiri daripada Majlis Keselamatan Negara (MKN) serta pihak berkuasa tempatan (PBT).

“Kesalahan yang paling banyak dilakukan ialah berhimpun, tiada penjarakan fizikal dan tidak memakai pelitup muka dengan nilai kompaun tertinggi berjumlah RM20,000,” katanya.

Beliau berkata, kompaun dikeluarkan berdasarkan pelanggaran SOP yang jelas dilakukan termasuk juga berkempen dari rumah ke rumah untuk mengedarkan bahan kempen secara bersemuka dengan penduduk.

“Sepatutnya mereka tidak boleh bersemuka, tapi mereka datang beramai-ramai rumah ke rumah dan memberikan bahan-bahan kempen. Mereka juga berkempen di kedai-kedai makan dengan memakai baju berlogokan parti secara berkumpulan.

“Pakai baju berlogokan parti sebenarnya tidak menjadi kesalahan tetapi telah mengundang penyokong lain pada masa itu sehingga tidak boleh membuat penjarakan fizikal,” katanya dalam sidang media di Ibu Pejabat Polis Kontinjen (IPK) Melaka di Bukit Beruang.

Razali berkata, terdapat juga penganjur yang dikenakan kompaun kerana membuat sidang akhbar di tempat terbuka membabitkan kehadiran ramai.

Selain itu, katanya, mereka turut mengadakan mesyuarat di bilik-bilik gerakan, sedangkan seharusnya seseorang calon hanya dibenarkan membuka atau mengurus sebuah bilik gerakan sahaja dalam Dewan Undangan Negeri (DUN) masing-masing. Tetapi calon tersebut telah mempunyai dua bilik gerakan dalam satu DUN.

“Kesalahan lain, kebanyakan parti politik membuat aktiviti melibatkan kehadiran yang ramai dalam ‘walkabout’ yang mereka anjurkan,” jelas beliau.

Dalam tempoh itu juga, katanya, sebanyak 130 laporan polis telah dibuat.

“Daripada bilangan tersebut, sebanyak 41 kertas siasatan sudah dibuka. Penganjur dan individu yang hadir semasa perjumpaan sudah dipanggil untuk dirakam keterangan,” katanya.

Tambah beliau, polis akan memastikan semua kertas siasatan dapat dihantar kepada pendakwa raya secepat mungkin untuk tindakan selanjutnya.

“Kesalahan yang dilakukan adalah di bawah Seksyen 269 Kanun Keseksaan dan Perkara 17 (1) Peraturan-Peraturan Pencegahan dan Pengawalan Penyakit Berjangkit 2021 (Akta 342),” ujar beliau.


MP yang tentukan majoriti, bukan Yang di-Pertua Dewan Rakyat

Ahli Parlimen (MP) Ketereh, Tan Sri Annuar Musa menyanggah tindakan segelintir pihak mendesak untuk mendapatkan laporan angka majoriti dari Yang di-Pertuan Dewan Rakyat (Speaker) walhal MP yang sepatutnya menentukan majoriti tersebut apabila tiba undi usul percaya nanti.

Menteri Wilayah Persekutuan tindakan tersebut sepatutnya tidak berlaku dan menyifatkan ia sebagai mengelirukan kerana sudah diperkenan Yang di-Pertuan Agong supaya keabsahan kedudukan Perdana Menteri Tan Sri Muhyiddin Yassin dan kerajaan Perikatan Nasional (PN) diputuskan semasa sidang Parlimen pada September ini.

“Akhir-akhir ini terdapat berita pihak Yang di-Pertuan Dewan Rakyat dikatakan memberi atau melaporkan angka-angka kedudukan jumlah sokongan kepada Perdana Menteri, sama ada kepada pihak tertentu yang meminta laporan atau kepada pihak media yang memetik sumber dan sebagainya.

“Perbuatan ini jika benar berlaku, amatlah salah dan mengelirukan,” katanya dalam satu kenyataan.

Jelas Annuar, Speaker perlu mengikut kuasanya yang termaktub dalam Perlembagaan dan tidak boleh diarahkan untuk mengikut sesuka hati yang diluar peraturan ditetapkan, malah jumlah sokongan hanya boleh diputuskan semasa sidang dalam Dewan Rakyat bukan sebelum sidang bermula.

“Pertama, YDP Dewan hendaklah bertanggungjawab mengikut kuasanya seperti dalam Perlembagaan. Bukan semua pihak boleh mengarahkan YDP Dewan melakukan sesuatu di luar peraturan.

“Kedua,jumlah sokongan adalah hak Ahli Parlimen untuk ditentukan melalui prosedur tertentu dan ia perlu ditentukan dalam sidang.

“Sebarang angka dirumus oleh YDP Dewan tanpa proses undian dalam dewan adalah bersifat andaian, spekulatif dan tidak konklusif serta boleh dicabar,” katanya lagi.

Annuar juga menggesa supaya menunggu keabsahan menerusi undi percaya di Dewan Rakyat berlangsung sebelum sebarang andaian terhadap kerajaan sedia ada dibuat pihak tertentu.

14 MP UMNO diketuai Presiden UMNO, Datuk Seri Ahmad Zahid Hamidi sedang merancang bersama blok pembangkang diketuai Datuk Seri Anwar Ibrahim, serta parti kecil lain yang cuba menumbangkan kerajaan PN ketika ini.

Setelah beberapa kali gagal untuk menumbangkan kerajaan PN, kumpulan Zahid dan Anwar dilaporkan mengutus surat terbaharu kepada Yang di-Pertuan Agong mendakwa Muhyiddin tidak mempunyai majoriti.

Sebelum ini Yang di-Pertuan Agong sudah memperkenankan rancangan Muhyiddin untuk mengemukakan usul percaya terhadap kepimpinan beliau bagi membuktikan keabsahannya sebagai Perdana Menteri yang memiliki majoriti Parlimen.

Usul itu dijangka dibentangkan pada sidang Dewan Rakyat yang bakal bermula 6 September ini.


Sesi kedua SPM 5 April-19 Mei

Sesi kedua peperiksaan Sijil Pelajaran Malaysia (SPM) 2021 ditetapkan pada 5 April hingga 19 Mei ini, kata Kementerian Pendidikan (KPM), hari ini.

Menteri Kanan Pendidikan Datuk Dr Radzi Jidin berkata sesi itu adalah untuk pelajar yang tidak dapat menduduki peperiksaan SPM 2021 akibat Covid-19 atau terkesan dengan bencana banjir baru-baru ini.

Katanya sesi kedua itu melibatkan Ujian Bertutur dan Ujian Mendengar (Bahasa Melayu dan Bahasa Inggeris), Ujian Amali Sains dan Ujian Bertulis.

“Calon tersebut adalah yang disahkan positif Covid-19 dan perlu menjalani tempoh kuarantin seperti yang diarahkan oleh Kementerian Kesihatan Malaysia (KKM).

“Selain itu, calon yang terkesan akibat banjir atau kes-kes khas yang mendapat kelulusan Pengarah Peperiksaan,” katanya dalam kenyataan hari ini.

Mengulas lanjut, dalam kenyataan KPM yang dikongsi Radzi dalam Facebook, Lembaga Peperiksaan Malaysia (LPM) turut memberi peringatan buat semua calon terlibat untuk melakukan persediaan mulai 1 April ini.

Antara persediaan yang perlu dilakukan adalah menyemak, mengesahkan dan mencetak Pernyataan Pendaftaran Peperiksaan.

Pernyataan Pendaftaran Peperiksaan itu mengandungi maklumat pusat peperiksaan yang ditetapkan, tarikh, masa, kod dan kertas peperiksaan.

“Semua maklumat tersebut boleh didapati melalui pautan https://elp.moe.gov.my atau melalui aplikasi mobile e-Lembaga Peperiksaan yang boleh dimuat turun melalui Google Play Store.

“Calon juga diingatkan supaya membawa dokumen pengenalan diri dan Pernyataan Pendaftaran Peperiksaan yang dicetak ke pusat peperiksaan. Calon juga hendaklah mematuhi Garis Panduan Pengurusan Pentaksiran Pusat dan Peperiksaan Awam,” kata kenyataan itu.


Sidang Dewan Rakyat ditangguh susulan kekecohan

Sidang Khas Dewan Rakyat ditangguhkan sehingga petang ini susulan kekecohan yang berlaku ketika sesi dipengerusikan Timbalan Speaker Datuk Mohd Rashid Hasnon.

Beberapa Ahli Parlimen blok pembangkang tidak mempedulikan arahan Mohd Rashid supaya berhenti daripada membuat kekecohan di dalam Dewan Rakyat.

Beberapa Ahli Parlimen juga mendesak supaya sidang Dewan Rakyat ditangguhkan.

Mohd Rashid akhirnya menggunakan Peraturan 12 (2) Peraturan Dewan Rakyat untuk menangguhkan sidang selama 15 minit, sambil ahli Parlimen blok pembangkang terus menjerit-jerit.


Mayat remaja lemas ditemukan celah batu di Pantai Tanjung Balau

Mayat remaja perempuan yang hilang semasa mandi bersama-sama lima rakannya di Pantai Tanjung Balau, Bandar Penawar, Kota Tinggi pagi tadi dtemukan di celah batu petang ini.

Mayat Nurish Qhalisya Suhailizam yang berusia 13 tahun ditemukan pada jam 2.37 petang tadi.

Ketua Polis Daerah Kota Tinggi Superintendan Hussin Zamora berkata mangsa ditemui pasukan penyelamat pada jarak kira-kira 50 meter dari lokasi dia dilaporkan lemas.

“Mayat dijumpai tersangkut di celah batuan di kawasan lokasi penemuan. Untuk makluman, lokasi kejadian ini ada terdapat kawasan berbatu.

“Mangsa telah dicamkan oleh ahli keluarga dan kini dihantar ke Hospital Kota Tinggi (HKT) bagi proses bedah siasat dan operasi mencari serta menyelamat sudah dihentikan,” katanya ketika ditemui di lokasi kejadian, hari ini.

Dalam kejadian itu, selain Nurish Qhalisya, dua beradik, Mohd Asyraf Syazwan Mohd Fairuz, 7, dan Nur Azrin Syazwani, 13, dilaporkan kritikal dan kini dimasukkan untuk pemantauan di unit rawatan rapi HKT.

Tiga lagi mangsa, Siti Alesya Qistina Mustafa, Siti Nur Alysya Abdullah dan Nur Zurin Hafeeza Mohd Azhari yang semuanya berusia 13 tahun dilaporkan selamat.

Hussin berkata, siasatan awal mendapati mangsa dan lima yang lain datang ke pantai berkenaan untuk beriadah dan bermandi-manda.

“Mereka yang terbabit dalam tragedi tersebut mendapat izin daripada ahli keluarga dan ketika kejadian, cuaca mendung dan air tenang, namun dipercayai sedang mulai surut,” katanya.

Dalam pada itu, beliau menasihatkan orang ramai yang hadir ke kawasan rekreasi khususnya kawasan pantai, supaya berhati-hati dan menjaga keselamatan ahli keluarga agar musibah seperti ini tidak berulang.


APMM ketuai pencarian sembilan pemancing hilang di laut Mukah

Dua pemancing berjaya diselamatkan sementara sembilan lagi rakan mereka dilaporkan masih hilang selepas bot yang dinaiki karam pada Selasa malam di perairan Mukah dekat Bintulu.

Pengarah Agensi Penguatkuasaan Maritim Malaysia (APMM) Zon Maritim Bintulu Kepten Maritim Mohd Khairol Anuar Saad berkata kejadian dilaporkan berlaku pada kira-kira 8.30 malam lebih kurang 34 batu nautika (63 kilometer) dari barat laut Mukah.

Sehubungan itu, katanya Sub-Pusat Menyelamat Maritim (MRSC) Kuching telah mengaktifkan operasi mencari dan menyelamat pada 9 malam semalam, manakala Pangkalan Hadapan Carilamat (PHC) ditubuhkan di Jeti Lembaga Kemajuan Ikan Malaysia (LKIM) Mukah bermula pada 8 pagi tadi.

“Kru sebuah kapal, MT Capella yang melalui perairan itu sekitar 3 petang semalam melaporkan telah menyelamatkan dua lelaki yang ditemui hanyut sebelum membawa mereka terus ke Pelabuhan Senari di Kuching.

“Berdasarkan maklumat daripada mangsa yang selamat, mereka keluar dari jeti Penakub, Mukah pada 19 Sept untuk memancing di laut. Semasa kejadian, mereka sempat memakai jaket keselamatan dan berpaut pada tong ikan sebelum diselamatkan kru kapal berkenaan,” katanya dalam satu kenyataan hari ini.

Mohd Khairol berkata MRSC Kuching turut memaklumkan insiden tersebut kepada agensi berkaitan serta memajukan permohonan aset kepada Pasukan Polis Marin, Jabatan Perikalan Laut Sarawak (JPLS), Angkatan Pertahanan Awam, Jabatan Bomba dan Penyelamat Malaysia dan Sarawak Shell.

Dua kapal dan sebuah pesawat udara APMM, selain sebuah bot serta pesawat udara polis dan sebuah kapal JPLS terlibat dalam operasi pencarian ini, sementara pihak Sarawak Shell pula menyediakan platform untuk membantu aset yang terlibat.

“Keluasan sektor pencarian pada hari pertama adalah 78.40 batu persegi (203 km persegi). Cuaca di lokasi kejadian pada hari ini dalam keadaan berombak antara 1.0 dan 1.5 meter, manakala angin bertiup dari tenggara berkelajuan 20 hingga 30 km sejam,” tambahnya. – Bernama


UMNO mula serang, hina badan kehakiman negara, kata peguam

Seorang peguam bela dan peguam cara berpendapat tindakan dan kenyataan yang dibuat pemimpin UMNO berhubung rayuan akhir Datuk Seri Najib Razak di Mahkamah Persekutuan sekarang ini, adalah serangan dan penghinaan terhadap badan kehakiman.

Muhammad Rafique Rashid Ali seorang peguam Mahkamah Tinggi berkata propaganda UMNO bermula setelah Mahkamah Persekutuan menolak permohonan Najib memasukkan bukti baharu dan menangguhkan perbicaraan rayuan akhirnya.

“Sebaik sahaja Mahkamah Persekutuan menolak permohonan Najib untuk mengemukakan bukti baharu pada Selasa lepas, tiada sebarang komen diberikan oleh UMNO. Malah ada juga desas-desus menyatakan UMNO terpaku kerana ‘raja media sosial/FB’ mereka gagal dalam langkah terakhirnya.

“Namun, semalam propaganda UMNO telah bermula. Kepimpinan tertinggi UMNO melalui Presiden, Timbalan Presiden dan Ketua Pemuda telah membuat kenyataan-kenyataan yang boleh dianggap mempersoal keputusan Mahkamah Persekutuan tersebut,” katanya.

Muhammad Rafique mengingatkan bahawa Mahkamah Persekutuan adalah mahkamah tertinggi negara dengan panel lima hakim itu pula bukannya calang-calang apabila diketuai sendiri Ketua Hakim Negara Tun Tengku Maimun Tuan Mat.

Beliau berkata UMNO dan pimpinannya perlu sedar bahawa mahkamah dan badan kehakiman menjalankan tugas mengikut Perlembagaan Negara dan tidak berkiblatkan mana-mana parti atau personaliti politik, sebaliknya ia berasaskan undang-undang.

“Ianya tidak partisan. Dalam menjamin “Kedaulatan Undang-Undang”, mahkamah hanya membuat keputusan berdasarkan kepada fakta, keterangan dan peruntukan undang-undang yang ditampilkan di hadapannya.

“Ketiga-tiga pemimpin UMNO yang memberi kenyataan tersebut tiada latar belakang perundangan. Persoalannya: adakah mereka faham skop keputusan Mahkamah Persekutuan tempoh hari?

“Tanpa melihat jauh, cukuplah sekadar kita merujuk kepada dua alasan penghakiman yang dikeluarkan oleh Mahkamah Persekutuan pada Selasa. Kelima-lima hakim tersebut dengan jelas menyatakan merit sebenar rayuan masih belum diputuskan. Maknanya keputusan pada Selasa itu hanya berkaitan kononnya keterangan baharu serta penangguhan pendengaran rayuan,” katanya lagi.

Katanya pertuduhan terhadap Najib membabitkan salah guna kuasa, pecah amanah dan penggubahan wang haram dan di situlah rasional Mahkamah Persekutuan menolak permohonan pengemukaan bukti baharu tersebut.

“Sekiranya UMNO mudah lupa, sukacita diingatkan bahawa Najib adalah antara tertuduh yang memfailkan pelbagai permohonan paling banyak dalam sejarah undang-undang di Malaysia.

“Dalam tempoh empat tahun, Najib tidak pernah dihalang di pelbagai peringkat mahkamah untuk perkara tersebut. Penyembunyian fakta apa lagi yang wujud jika segala ruang dan peluang telah diberikan kepada Najib selama ini.

“Bukan itu sahaja, kalaulah UMNO tiba-tiba mendabik dada menyatakan perlu ada kesamarataan dan keadilan, wajarkah sehingga kini tertuduh-tertuduh lain dilihat tidak mempunyai keistimewaan sepertimana Najib perolehi selama ini sepanjang proses mahkamah?

“UMNO tidak perlu mempersoalkan integriti badan kehakiman yang menjadi tunjang kepercayaan rakyat. Kenyataan-kenyataan pimpinan UMNO boleh terjumlah kepada penghinaan kepada badan kehakiman dan juga kepada sistem semak imbang,” katanya.


Malaysia-Singapura perkukuh hubungan dua hala

Hari ini saya telah menerima kunjungan hormat oleh TYT Dr Vivian Balakrishnan, Menteri Luar Negeri Singapura sempena lawatan rasmi beliau ke Malaysia pada 23 dan 24 Mac 2021.

Dr Vivian diiringi oleh TYT Vanu Gopala Menon, Pesuruhjaya Tinggi Singapura ke Malaysia, dan Encik Chee Wee Kiong, Ketua Setiausaha Kementerian Luar Negeri republik itu.

Turut hadir di pihak Malaysia, YB Dato’ Seri Hishammuddin Tun Hussein, Menteri Luar Negeri; Dato’ Sri Muhammad Shahrul Ikram Yaakob, Ketua Setiausaha Kementerian Luar Negeri; dan beberapa orang pegawai kerajaan.

Kami berbincang mengenai pelbagai aspek hubungan dua hala Malaysia-Singapura yang melibatkan bidang seperti perdagangan, pelaburan dan kesihatan. Saya juga telah mengambil kesempatan membangkitkan mengenai keadaan semasa di Myanmar dan hala tuju ASEAN dalam menangani krisis ini.

Dalam pertemuan tadi, Dr Vivian turut menyerahkan surat jemputan daripada Perdana Menteri Singapura kepada saya untuk menghadiri Pemukiman Pemimpin Tahunan Malaysia-Singapura kali ke-10.

Saya mengambil maklum cadangan pihak Singapura untuk menjadi tuan rumah sesi pemukiman itu dalam tahun ini selepas ditangguhkan pada tahun 2020 akibat wabak COVID-19.

Saya dan Dr Vivian sependapat bahawa COVID-19 telah memberi cabaran baharu kepada negara masing-masing. Namun pandemik ini tidak seharusnya dijadikan halangan dalam usaha meningkatkan kerjasama sedia ada antara negara berjiran.

Mengenai cadangan pengiktirafan timbal balas terhadap sijil vaksin COVID-19, saya menyeru agar kerjasama di peringkat teknikal melibatkan kedua-dua negara dapat diteruskan dan dimuktamadkan pada masa hadapan.

Saya berharap agar beberapa sekatan berupa penangguhan terhadap pengaturan yang telah dipersetujui oleh kedua-dua negara sebelum ini dapat segera ditamatkan, mengambil kira kepentingan hubungan dua hala.

Ini merangkumi pengaturan timbal balas perjalanan Reciprocal Green Lane (RGL), pengaturan perjalanan berkala Periodic Commuting Arrangement (PCA), dan pengaturan perjalanan harian Daily Commuting Arrangement (DCA).

Di akhir perjumpaan, saya menyatakan komitmen Malaysia untuk bukan sahaja meneruskan hubungan baik yang sedia terjalin dengan Singapura, malah memperkukuhkan lagi tahap hubungan sedia ada.


Hapus sekatan: UK berdepan 200,000 kes Covid-19 sehari, kata saintis

Kes baharu Covid-19 di United Kingdom (UK) boleh melonjak sehingga 200,000 sehari tahun ini dan menyebabkan ‘kemusnahan besar’ kepada Perkhidmatan Kesihatan Kebangsaan (NHS), menurut saintis yang model awalnya membantu membentuk strategi penutupan atau ‘lockdown’ Covid-19 di Britain.

Profesor Neil Ferguson berkata ianya ‘hampir tidak dapat dinafikan’ bahawa pembukaan semula England mulai semalam akan menyebabkan lonjakan kes baharu kepada 100,000 sehari, dengan kira-kira 1,000 dimasukkan ke hospital, walaupun secara kasarnya separuh daripada penduduk UK telah divaksin.

Ferguson berkata beliau dapat meramalkan situasi, di mana kadar kes berkembang, akan menjadi dua kali ganda.

“Persoalan sebenar ialah adakah angka itu akan berganda, atau mungkin lebih tinggi… Maksud saya kita boleh melihat 2,000 pesakit mendapatkan rawatan di hospital sehari, jika 200,000 kes sehari,” katanya.

Rawatan harian di hospital berkaitan Covid-19 kini melebihi 2,000 sehari sebanding dengan jumlah pada minggu menjelang Krismas lalu.

Walaupun orang yang sedang dirawat di hospital tidak mengalami sakit teruk dan jauh sekali untuk meninggal dunia, Ferguson berkata jika hospital mempunyai banyak kes, ianya cukup untuk menggoncang sistem penjagaan kesihatan.

“Gangguan besar kepada perkhidmatan kesihatan, termasuk terpaksa menangguhkan atau membatalkan pembedahan akan berlaku,” katanya.

Sejak kebelakangan ini jangkitan Covid-19 di UK meningkat lagi dan kemasukan ke hospital semakin bertambah didorong oleh penularan varian Delta dan penghapusan sebahagian sekatan. Semalam negara itu melaporkan 39,950 kes baharu dengan 19 kematian.

Jumlah itu dijangka meningkat selepas ‘varian Wembley’ yang dikaitkan dengan perlawanan akhir bola EURO 2020 di Stadium Wembley, London, 11 Julai lalu, sedikit demi sedikit mula muncul. Pada perlawanan antara England dan Itali itu lebih 60,000 penonton bersesak di dalam stadium tanpa memakai pelitup muka dan melakukan penjarakan sosial.

Mulai semalam England memansuhkan keseluruhan sekatan Covid-19 yang dikenakan, termasuk tidak lagi mewajibkan pemakaian pelitup muka atau melakukan penjarakan sosial.

Saintis sudah memberi amaran sama ada langkah itu bersifat kekal atau sementara akan bergantung kepada tindakan orang ramai dan kadar vaksinasi, selain kemungkinan berlaku lonjakan kes.

Pada Mac tahun lalu, Ferguson dan pasukannya di Imperial College London membuat perkiraan mengenai tahap jangkitan Covid-19 di Britain melebihi tiga kali ganda daripada yang dijangkakan, sekali gus memaksa kerajaan menguatkuasakan perintah sekatan mulai 23 Mac.

Beberapa saintis lain turut menentang langkah Perdana Menteri Boris Johnson memansuhkan sekatan dan membuka kembali negara itu dengan membiarkan virus Covid-19 menular di kalangan golongan muda. Sebaliknya mereka menasihatkan supaya kerajaan memperbanyakkan lagi pemberian vaksin kepada rakyat Britain bagi mencapai imuniti kelompok.

UK kini menjadi salah satu negara dengan kadar kes harian tertinggi di dunia di belakang Indonesia dan Brazil berdasarkan purata catatan kes baharu tujuh hari. – Agensi


Nora nafi nikah Annuar Musa

Penyanyi, Datuk Nora Ariffin, 47, menafikan desas-desus beliau berkahwin dengan Menteri Wilayah Persekutuan, Tan Sri Annuar Musa.

Sambil menganggap kekecohan yang tercetus dalam media sosial sebagai gurauan beliau menegaskan dirinya masih solo hingga ke hari ini.

Memetik laporan K!Online Nora mengakui tidak pasti mengenai kekecohan di dalam Twitter dan media sosial lain sebaliknya beliau sibuk menjual nasi kerabu dan rendang tok.

“Ini bulan Ramadan, tak baik cerita yang bukan-bukan. Berdosa tu … sebab itu semua memang tak benar,” katanya.

Nora atau nama sebenarnya Wan Norafizah Ariffin bergelar ibu tunggal kepada empat cahayamata selepas pemergian suaminya yang juga komposer tersohor, Allahyarham Johan Nawawi pada 24 Mac 2017.

Terdahulu, tular ciapan seorang pengguna yang melayangkan ucapan tahniah kepada Annuar dengan memberi bayangan beliau sudah bernikah dengan Nora.

“Tahniah @AnnuarMusa kerana memiliki ‘Datuk’ yang istimewa. Dah berkepak kepak kabom. Patut garang bebenor (sangat) sekarang. I like… hurmmm… Aummmm…!!!”, menurut hantaran dikongsi pemilik akaun @zack_rockstar.

Susulan daripada ciapan tersebur, anak sulung Nora, Mohamad Syakir Iman Johan mendesak individu yang menyebarkan gosip berkenaan menampilkan bukti menerusi medium sama.

“Kepada semua peguam, adakah ini (dakwaan Nora dan Annuar berkahwin) boleh dianggap satu fitnah? Saya baru bertanya kepada ahli keluarga saya.

“Jika pengguna (pemilik Twitter) tersebut menyatakan bahawa Tan Sri Annuar Musa telah berkahwin dengan Datuk Nora, sila kemukakan bukti atau memang kerja dia untuk cipta fitnah murahan,” tulisnya.


DAP bodek PM baharu selepas ditipu konon Anwar ada majoriti

Selepas ditipu Ketua Pembangkang Datuk Seri Anwar Ibrahim yang kononnya memiliki majoriti, kini DAP cuba membodek Perdana Menteri baharu Datuk Seri Ismail Sabri Yaakob yang mengangkat sumpah hari ini.

Dalam satu tangkap layar di laman rasmi Facebook, DAP mengucapkan tahniah kepada Ismail Sabri atas pelantikannya dan berharap dapat menyatukan semua rakyat Malaysia dalam memerangi Covid-19.

“Tahniah Ahli Parlimen Bera, Ismail Sabri Yaakob atas pelantikan sebagai PM Malaysia ke-9.

“Sebagai PM seluruh rakyat Malaysia, penting untuk beliau satukan warganya dan memperbaiki kegagalan terdahulu dalam bersama perangi wabak Covid-19,” kata kenyataan itu.

Sementara itu, Setiausaha Agung DAP Lim Guan Eng dalam akaun Facebook peribadinya turut mengucapkan tahniah kepada PM-9 tersebut dan menggesanya agar menjadi pemimpin kepada seluruh rakyat Malaysia.

“Ismail perlu sedar bahawa beliau adalah Perdana Menteri kepada seluruh rakyat Malaysia.

“Beliau perlu berkhidmat dan melindungi kepentingan setiap rakyat tanpa mengira kaum, agama atau latar belakang,” kata Guan Eng.

DAP kini berada dalam penyesalan selepas terlepas peluang untuk membentuk landskap politik baharu kerana terlalu percayakan Anwar sehingga sanggup menolak tawaran yang tidak akan datang lagi oleh Tan Sri Muhyiddin Yassin sebelum peletakan jawatannya.

Jika blok pembangkang menerima tawaran sebelum ini dibuat Muhyiddin, pasti kemaluan sebegini besar dapat dielakkan. Lebih mengejutkan, UMNO kembali ke tampuk kuasa Putrajaya sebagai parti dominan.

Semua ini berpunca daripada kebodohan Anwar dan pemimpin pembangkang yang lain fanatik dengan Presiden PKR itu, antaranya Khalid Samad, Datuk Mahfuz Omar, Guan Eng dan beberapa nama lain yang sama bodoh dengan Ketua Pembangkang itu.

Setiausaha Publisiti Nasional DAP Tony Pua juga menyalahkan pembangkang, walaupun tidak menamakan Anwar sebagai puncanya tetapi disebabkan keangkuhan menolak cadangan Muhyiddin antara sebab utama UMNO kembali ke tampuk kuasa.

Pada 16 Ogos, Muhyiddin menghadap Yang di-Pertuan Agong Al-Sultan Abdullah Sultan Ahmad Shah untuk menyerahkan surat peletakan jawatannya sebagai PM dan jawatan seluruh Jemaah Menteri dengan serta-merta.

Terdahulu petang tadi, Ismail Sabri mengangkat sumpah di Istana Negara sebagai PM-9 menggantikan Muhyiddin.


PMX pertahan cadangan cagar akaun KWSP, tiada risiko besar

Tiada risiko besar jika pencarum Kumpulan Wang Simpanan Pekerja (KWSP) mencagarkan wang mereka untuk membuat pinjaman dengan bank, kata Datuk Seri Anwar Ibrahim.

Perdana Menteri mempertahankan cadangan supaya pencarum mencagar akaun KWSP mereka untuk meminjam dengan bank atas alasan kepentingan pencarum yang mencagarkan simpannya dari segi pemberian dividen tetap akan diteruskan.

“Dividen diberi penuh ikut kumpulan asal. Dalam beberapa tahun, pulangan itu dapat diperoleh.

“Kalau sejumlah kecil gagal (bayar pinjaman), ia  tidak memberi kesan yang parah kerana jumlah induk (simpanan) dan dividen sudah ditambah.

“Potongan (wang) diambil dari dividen,” katanya ketika menjawab soalan Ahli Parlimen Sungai Besar (Perikatan Nasional) Datuk Muslimin Yahaya di Dewan Rakyat hari ini.

Muslimin bertanya sama ada Perdana Menteri mendapat nasihat perundangan sebelum membenarkan cagaran dibuat, serta kaedah pengurusan risiko sekiranya peminjam gagal melunaskan hutang mereka.

Sebelum ini Anwar yang juga menteri kewangan memberitahu tindakan mencagarkan wang KWSP tidak melanggar Seksyen 51 Akta KWSP.


Hakim AS batal perintah pakai pelitup muka dalam pengangkutan awam

Arahan mewajibkan penumpang memakai pelitup muka di dalam pengangkutan awam oleh pentadbiran Joe Biden, bagi mengekang penularan Covid-19, adalah menyalahi undang-undang, kata seorang hakim Mahkamah Daerah di Florida pada Isnin (18 April).

Serentak itu, Hakim Kathryn Kimball Mizelle dalam keputusannya turut membatalkan perintah berkenaan.

Minggu lalu, pegawai kesihatan Amerika Syarikat (AS) melanjutkan arahan mewajibkan orang ramai memakai pelitup muka di dalam kapal terbang, kereta api, dan teksi, kenderaan yang dikongsi atau hab transit, selama 15 hari lagi.

Pihak berkuasa kesihatan memberi alasan mereka memerlukan masa untuk menilai kesan peningkatan jangkitan Covid-19 baru-baru ini.

Keputusan Kimball, seorang hakim yang dilantik ketika pentadbiran Donald Trump, dibuat dalam tuntutan mahkamah yang difailkan tahun lalu di Tampa, Florida, oleh kumpulan yang menamakan diri mereka Dana Pertahanan Kebebasan Kesihatan.

Hakim Mizelle berkata Pusat Kawalan dan Pencegahan Penyakit (CDC) telah melebihi kuasanya dengan perintah itu, tidak meminta komen awam dan tidak menjelaskan keputusannya dengan secukupnya.

Rumah Putih dan CDC,Pentadbiran Keselamatan Pengangkutan (TSA) dan Pentadbiran Penerbangan Persekutuan (FAA) enggan mengulas.

CDC mula-mula mengeluarkan perintah kesihatan awam yang memerlukan pemakaian pelitup muka dalam pengangkutan antara negeri pada Februari 2021.

TSA pula mengeluarkan arahan keselamatan untuk menguatkuasakan perintah CDC.

Hakim menyerahkan semula isu itu kepada CDC, namun tidak pasti sama ada perintah hakim itu akan berkuat kuasa serta-merta, atau ada tarikh tertentu.

Kumpulan industri dan Ahli Kongres Republikan mahu pentadbiran Biden segera menamatkan segera perintah pemakaian pelitup muka itu.

Keputusan itu boleh menimbulkan kekeliruan pada syarikat penerbangan di mana arahan memakai pelitup muka telah menyebabkan peningkatan kes perbalahan antara kakitangan penerbangan yang menguatkuasakan perintah itu dengan penumpang yang menolak permintaan menutup muka mereka.

FAA berkata sejak Januari 2021, terdapat 7,060 insiden penumpang yang tidak terkawal dilaporkan – dan 70 peratus membabitkan peraturan pemakaian pelitup muka.

Syarikat penerbangan Amerika, misalnya, telah menggesa pentadbiran Biden “untuk berpegang kepada sains dan penyelidikan, yang jelas menyokong perintah pemakaian pelitup muka.

Tidak masuk akal untuk memakai pelitup muka di dalam pesawat apabila langkah sama tidak disyorkan di tempat lain, seperti restoran, bar atau kemudahan sukan yang sesak.

Dana Pertahanan Kebebasan Kesihatan, yang mewakili syarikat penerbangan penumpang utama AS, tidak memberikan ulasan segera mengenai keputusan hakim itu. – Agensi


Dua tiga hari lagi PAS tentukan sama pilih BN atau PN, kata AJK Pusat

PAS akan mengadakan mesyuarat sebelum memutuskan sama ada memilih untuk bekerjasama dengan Perikatan Nasional (PN) atau Barisan Nasional (BN) pada masa terdekat.

Selepas diberi kata dua Presiden UMNO, Datuk Seri Ahmad Zahid Hamidi yang meminta PAS memilih salah satu rakan kongsi semalam, Ahli Jawatankuasa (AJK) PAS Pusat, Datuk Dr Mahfodz Mohamed berkata keputusan muktamad akan dibuat dua atau tiga hari lagi.

“Satu mesyuarat penuh akan diadakan dan dalam dua atau tiga hari lagi kita akan putuskan mengenainya,” katanya dipetik laporan BH.

Dalam pada itu, Mahfodz berkata, UMNO tidak sepatutnya meletakkan syarat sedemikian kepada PAS, sebaliknya melakukan perbincangan terlebih dahulu.

“Kalau betul-betul ikhlas, patutnya bincang dahulu, kemudian barulah letak syarat.

“Lagipun PAS memang hendak semua orang Melayu Islam bersatu dan kita masih belum putus asa supaya ia berhasil dan perkara itu sangat penting untuk menghalang Pakatan Harapan (PH),” katanya lagi.

Mengenai perbincangan antara Presiden PAS, Tan Sri Abdul Hadi Awang dan Ahmad Zahid, beliau mengakui ia satu langkah yang baik, cuma tidak perlulah sebarang syarat diletakkan.

“Sebab yang nak bersepakat adalah kedua-dua pihak iaitu PAS dan UMNO, jadi biarlah masing-masing berlapang dada dan dengan hati terbuka.

“Kalau boleh biarlah penyatuan ummah itu berjaya supaya boleh mengekang PH daripada berkuasa semula kerana pahit maungnya yang dirasai rakyat sepanjang 22 bulan pentadbiran mereka,” katanya.

Terdahulu, Zahid dan UMNO juga meletak tiga syarat sebagai kata dua yang perlu dipenuhi PAS sebelum sebarang perundingan baharu untuk meneruskan kerjasama dengan parti itu menjelang Pilihan Raya Umum Ke-15 dapat diteruskan iaitu keluar daripada gabungan PN serta memutuskan hubungan politik dengan Bersatu.